**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 02 Δεκεμβρίου 2024, ημέρα Δευτέρα και ώρα 16.35΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις»». (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, η Γενική Γραμματέας Φορολογικής Πολιτικής, κυρία Μαρία Ψύλλα καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος ΖεμπίληςΤσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Παναγιού Πούλου, Αφροδίτη Κτενά, Διαμάντω Μανωλάκου, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, καλησπέρα.

Συνεχίζουμε με την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Είμαστε στην 4η συνεδρίαση της Επιτροπής, στη δεύτερη ανάγνωση.

Στην αίθουσα παρίστανται ο Υφυπουργός Εθνικής Οικονομίας και Οικονομικών, κ. Χρίστος Δήμας και η Γενική Γραμματέας Φορολογικής Πολιτικής, κυρία Μαίρη Ψύλλα.

Κύριε Υφυπουργέ, υπήρξε μια καθυστέρηση. Πάρτε τον λόγο για να μας πείτε τι έχει συμβεί.

Ευχαριστώ πολύ.

Τον λόγο έχει ο Υφυπουργός Εθνικής Οικονομίας και Οικονομικών, κ. Χρίστος Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Καλησπέρα από μένα. Ζητώ συγνώμη για την καθυστέρηση. Είμαι πολλά χρόνια σε αυτή την αίθουσα και προσπαθώ να είμαι πάντα στην ώρα μου. Είχα μία επίκαιρη ερώτηση που ήταν προγραμματισμένη στις 15.00΄, λόγω της καθυστέρησης στην Ολομέλεια, πήγε στις 16.00΄. Υπήρχε μία αργοπορία και από την πλευρά του Βουλευτή που κατέθεσε την ερώτηση, άρα, καθυστέρησε όλη η διαδικασία και έπρεπε να παραμείνω στην Ολομέλεια και να απαντήσω, ζητώ συγνώμη από την πλευρά μου.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει η Εισηγήτρια της Πλειοψηφίας, κυρία Τσαμπίκα (Μίκα) Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Κύριε Πρόεδρε, κυρίες και κύριοι συνάδελφοι, επειδή ο τόπος μου, η Ρόδος, δοκιμάζεται, επιτρέψτε μου πριν μιλήσω για το νομοσχέδιο να αναφερθώ στις πολύ δύσκολες καταστάσεις που βίωσαν και βιώνουν οι συμπολίτες μου στη Ρόδο, αλλά και να εκφράσω τα θερμά μου συλλυπητήρια στις οικογένειες των ανθρώπων που έχασαν τη ζωή τους λόγω των πλημμυρών στη Λήμνο.

Θα ήθελα να πω ένα μεγάλο «Ευχαριστώ» στην Πυροσβεστική, τα Σώματα Ασφαλείας, τους Εθελοντές και σε όλους όσους έτρεξαν να βοηθήσουν το Δήμο και την Περιφέρεια για την αντιμετώπιση της κατάστασης.

Αυτή την εικόνα που ήδη έχουμε, η κατάσταση στη Ρόδο, αναφέρομαι σε αυτή, γιατί ζω εκεί και δεν αγνοώ βεβαίως τις άλλες περιοχές, είναι ότι έχουμε καταστροφές στις υποδομές του νησιού μας, ειδικά ως προς το οδικό δίκτυο, αλλά και σε σπίτια, αυτοκίνητα και καλλιέργειες.

Θα ήθελα, λοιπόν, να καλέσω την Κυβέρνηση να κάνει ότι είναι δυνατόν ώστε να επισπεύσει τις διαδικασίες για τις αποζημιώσεις των πληγέντων σε συνεργασία βέβαια και με την ενημέρωση που θα έχει από την Περιφέρεια Νοτίου Αιγαίου και τον Δήμο Ρόδου. Είναι πολύ σημαντικό να υπάρχει όσο το δυνατόν γρηγορότερη αποκατάσταση των ζημιών για να επανέλθει στην κανονικότητα η ζωή των κατοίκων. Ήδη, τόσο η Ρόδος όσο και η Λήμνος έχουν κηρυχθεί σε «κατάσταση έκτακτης ανάγκης» και όσο μιλάμε μέχρι το απόγευμα και ο αρμόδιος Υφυπουργός, ο κ. Τριαντόπουλος, μεταβαίνει στη Ρόδο, γιατί πρέπει να κινηθούμε το συντομότερο δυνατό.

Κυρίες και κύριοι συνάδελφοι, με αφορμή και αυτό το γεγονός, θα πρέπει να κατανοήσουμε ότι θα πρέπει να είμαστε ακόμη πιο έτοιμοι για να αντιμετωπίσουμε τις νέες αυτές κλιματικές συνθήκες. Ο προσανατολισμός μας θα πρέπει να είναι η εξασφάλιση των χρηματοδοτήσεων για έργα υποδομής που θα είναι σε θέση να ανταποκρίνονται στα νέα κλιματικά δεδομένα. Αυτό σημαίνει ότι θα πρέπει σε όλους τους επόμενους «Προϋπολογισμούς», κάτι που ήδη συμβαίνει σε αυτόν του 2025, να υπάρχουν οι προβλέψεις για αυξημένες πιστώσεις σε ζητήματα υποδομών για την αντιμετώπιση της κλιματικής κρίσης και εντέλει μέτρα, όπως το «Τέλος Ανθεκτικότητας» με τις ενστάσεις και τους προβληματισμούς που ακούστηκαν από τον Πρόεδρο της Ένωσης Ξενοδόχων και τους άλλους Φορείς του Τουρισμού. Είναι ένα μέτρο που κινείται προς αυτή την κατεύθυνση, όμως, είναι προφανές, όπως και σε όλες τις περιπτώσεις ότι η αποδοτικότητα αυτών των μέτρων θα πρέπει να παρακολουθείται και να αξιολογείται αντιστοίχως.

Κύριε Πρόεδρε, κυρίες και κύριοι συνάδελφοι, έρχομαι τώρα και στη δεύτερη ανάγνωση του νομοσχεδίου, εδώ, στην 4η συνεδρίασή μας.

Ξεκινώντας από τις τοποθετήσεις των Φορέων, το γεγονός είναι ότι το νομοσχέδιο είχε αναμφίβολα θετικό πρόσημο. Αυτό ήταν ξεκάθαρο από όλους σχεδόν τους Φορείς οι οποίοι στη βάση αυτού του θετικού νομοσχεδίου, είχαν και τη δυνατότητα να προτείνουν και βελτιωτικές διατάξεις.

Εμείς, σαν Κυβέρνηση, το έχουμε αποδείξει πολλές φορές και στο παρελθόν ότι δεν είμαστε δογματικοί, ακούμε την κοινωνία και κάνουμε αλλαγές.

Στο πλαίσιο αυτό και επειδή το στεγαστικό ζήτημα είναι πολύ σημαντικό, θα ήθελα να αναφερθώ, κύριε Υφυπουργέ και σε ένα ζήτημα που έθιξε ο Πρόεδρος της ΠΟΜΙΔΑ, της Πανελλήνιας Ομοσπονδίας Ιδιοκτητών Ακινήτων, σχετικά με το άρθρο 9. Ίσως θα πρέπει να δούμε το σημείο που αναφέρει ότι θα πρέπει να έχει μείνει το σπίτι κενό για τρία χρόνια. Η πρόταση του Προέδρου, του κ. Παραδιά, είναι να περιοριστεί το συγκεκριμένο διάστημα από τρία σε δυο και ένα χρόνο και εσείς, κύριε Υφυπουργέ, άμεσα ανταποκριθήκατε προχθές στο αίτημά τους και το μειώσατε στα δυο χρόνια. Εγώ θα πρότεινα, κύριε Υφυπουργέ, να δείτε την περίπτωση, να γίνει ένας χρόνος, το διάστημα που είναι κενό το σπίτι, γιατί, εκτιμώ ότι αυτό θα δώσει ακόμα περισσότερα σπίτια προς ενοικίαση.

**Από εκεί και πέρα ίσως θα πρέπει να δούμε και το άλλο το θέμα που ανέφερε ο Πρόεδρος ΠΟΜΙΔΑ ότι δηλαδή, η φορολογική απαλλαγή θα πρέπει να αφορά το συγκεκριμένο σπίτι για 36 μήνες ανεξαρτήτως του ποιος είναι ενοικιαστής.**

**Κυρίες και κύριοι συνάδελφοι, μια και είμαστε σε δεύτερη ανάγνωση και μετά από τις τρεις συνεδριάσεις μας είναι σαφές ότι λίγο πολύ όλες οι πτέρυγες της βουλής συμφωνούν ότι το νομοσχέδιο κινείται προς τη σωστή κατεύθυνση. Είναι ίσως από τις λίγες φορές ότι σχεδόν όλοι Εισηγητές της αντιπολίτευσης δήλωσαν ότι επιφυλάσσονται για την Ολομέλεια, αντί να εκφραστούν ξεκάθαρα κατά του νομοσχεδίου. Και πιστεύω ότι αυτό είναι θετικό γεγονός γιατί πράγματι το νομοσχέδιο περιέχει πολλές και σημαντικές διατάξεις και στο πλαίσιο αυτό θα αναφερθώ εντελώς συνοπτικά σε αυτές.**

**Έτσι το παρόν νομοσχέδιο περιλαμβάνει δώδεκα μειώσεις φόρων και μέτρα ενίσχυσης του εισοδήματος των πολιτών.**

**Μεταρρυθμίσεις, που εκσυγχρονίσουν τη φορολογική νομοθεσία. Συμπληρωματικό προϋπολογισμό για τη χρηματοδότηση σημαντικών υποδομών και έργων που βρίσκονται σε εξέλιξη κατά συνολικά 400 εκατομμύρια ευρώ. Κίνητρα, για συγχωνεύσεις και εξαγορές επιχειρήσεων με στόχο την αύξηση της ανταγωνιστικότητάς τους. Φορολογικά κίνητρα για την προώθηση της καινοτομίας και της έρευνας στο χώρο των επιχειρήσεων και των επενδυτών. Τον εκσυγχρονισμό του διοικητικού μοντέλου της Ανεξάρτητης Αρχής Δημοσίων Εσόδων (ΑΑΔΕ). Το αφορολόγητο για ποσά έως 3.600 ευρώ το χρόνο για τα φιλοδωρήματα και την απαλλαγή τους από τις ασφαλιστικές εισφορές. Την ενίσχυση της ανθεκτικότητας της ελληνικής οικονομίας, απέναντι στις επιπτώσεις της κλιματικής αλλαγής.**

**Την παράταση έως την 31η Δεκεμβρίου 2026 της αναστολής επιβολής φόρου υπεραξίας από μεταβίβαση ακινήτων. Τη μείωση ύψους 50% του ελάχιστου ποσού καθαρού εισοδήματος από την άσκηση επιχειρηματικής δραστηριότητας, για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των 1.500 κατοίκων.**

**Κυρίες και κύριοι συνάδελφοι, δεν θα επεκταθώ σε λεπτομέρειες των ρυθμίσεων μιας και έχουμε αναφερθεί εκτενώς σε προηγούμενες συνεδριάσεις. Δεν μπορώ όμως να μην απαντήσω και σε ορισμένες απόψεις που διατυπώθηκαν στην Επιτροπή μας, σχετικά με την πολιτική της Κυβέρνησής μας. Η Κυβέρνηση της Νέας Δημοκρατίας και του Πρωθυπουργού μας, Κυριάκου Μητσοτάκη είναι αυτή που από το 2019 έχει μειώσει 72 φόρους και εισφορές. Και το επισημαίνω, γιατί κάποιοι που επέβαλαν την πιο σκληρή φορολογία έρχονται και κατηγορούν την Κυβέρνηση ότι είναι ενάντια των πολλών. Όμως είναι πολλοί αυτοί που έχουν ωφεληθεί από την πολιτική μας. Είναι πολλοί, αυτοί που έχουν ωφεληθεί από το γεγονός ότι αυτή η Κυβέρνηση είναι συνεπής από το 2019, στη βασική της δέσμευση, για μειώσεις φόρων και αντίστοιχη ενίσχυση των εισοδημάτων. Ακόμη και για τους ένστολους, η αύξηση είναι ένα μικρό βήμα, το αναγνωρίζουμε αλλά είναι δεδομένο ότι δεν θα σταματήσουμε εδώ.**

**Θέλω ακόμα να πω δυο λόγια για την επιχειρηματικότητα, η οποία ενισχύεται και από αυτό το νομοσχέδιο. Για τα αριστερά πολιτικά κόμματα, πολλές φορές η επιχειρηματικότητα, ισούται με μία δόση υπερβολής και το λέω αυτό, μην παρεξηγηθώ, με κλιματική δραστηριότητα που στόχο έχει την εκμετάλλευση των εργαζομένων. Όμως κυρίες και κύριοι συνάδελφοι, Η υγιής επιχειρηματικότητα δημιουργεί καλές θέσεις εργασίας. Η επιχειρηματικότητα, μειώνει μαζί με άλλες παρεμβάσεις και την ανεργία η οποία για πρώτη φορά μετά από πολλά χρόνια έχει σταθεροποιηθεί σε ένα ποσοστό κάτω από το 10%. Περαιτέρω, η ενίσχυση της επιχειρηματικότητας, σε συνδυασμό με την αντίστοιχη ενίσχυση της καινοτομίας και της έρευνας, δημιουργεί τις προϋποθέσεις να επανέλθει επιστημονικό προσωπικό το οποίο για λόγους που όλοι ξέρουμε έφυγε για το εξωτερικό.**

**Για αυτό και εμείς μιλάμε για μία ολιστική προσέγγιση στην πολιτική μας. Ολιστική προσέγγιση, σημαίνει ενίσχυση των εισοδημάτων των πολιτών, παροχή σημαντικών φορολογικών κινήτρων, μείωση του μη μισθολογικού κόστους και μείωση της φοροδιαφυγής.**

**Όλα αυτά δημιουργούν ένα οικονομικό περιβάλλον πιο σύγχρονο, πιο ευνοϊκό, πιο σταθερό. Ένα περιβάλλον, στο οποίο να μπορούν οι πολίτες να δημιουργούν, να ζουν και να απολαμβάνουν τους σκοπούς τους.**

**Κυρίες και κύριοι συνάδελφοι, η Κυβέρνηση της Νέας Δημοκρατίας, ο Πρωθυπουργός μας Κυριάκος Μητσοτάκης και οι βουλευτές συμπολίτευσης, έχουμε δεσμευτεί η χώρα το 2027 να είναι σε πολύ καλύτερη κατάσταση από το 2019, όταν και αναλάβαμε τη διακυβέρνησή της. Με προσήλωση στο στόχο αυτόν χωρίς δογματισμούς και το κυριότερο χωρίς λαϊκισμούς και ανέξοδες υποσχέσεις εργαζόμαστε συστηματικά, για να πετύχουμε τον στόχο αυτό . Βήμα προς βήμα με συνεχή αξιολόγηση και πάντα με βάση τις δημοσιονομικές δυνατότητες και προτεραιότητες της χώρας, για αυτό και σας καλώ στην Ολομέλεια, να στηρίξετε το νομοσχέδιο αυτό.**

**Σας ευχαριστώ πολύ.**

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):Ευχαριστούμε κυρία Ιατρίδη.**

**Τον λόγο έχει η κυρία Κοντοτόλη.**

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ):** Ευχαριστώ κύριε Πρόεδρε.

Κυρίες και κύριοι συνάδελφοι, δυστυχώς, για ακόμη μια φορά η χώρα μας χτυπήθηκε από τα ακραία καιρικά φαινόμενα. Θα ήθελα να εκφράσω τα θερμά μου συλλυπητήρια στις οικογένειες των θυμάτων αλλά και τη συμπαράστασή μας στους συμπολίτες μας που επλήγησαν από τη θεομηνία.

Σήμερα συζητάμε ένα νέο φορολογικό νομοσχέδιο με τίτλο «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις». Ενώ παρουσιάζεται ως εργαλείο προόδου για την οικονομία και την κοινωνία, στην πραγματικότητα δεν ανταποκρίνεται στις βασικές ανάγκες των πολιτών, όπως επιβεβαιώνουν και οι φορείς που συμμετείχαν στις διαδικασίες ακρόασης.

Η ακρόαση των φορέων ανέδειξε πολλές από τις αδυναμίες και τις ελλείψεις του νομοσχεδίου, τις οποίες είχαμε ως ΣΥΡΙΖΑ - Προοδευτική Συμμαχία αναδείξει στις προηγούμενες συνεδριάσεις. Οι προβληματισμοί τους διατυπωμένη με σαφήνεια και επιχειρήματα επικεντρώθηκαν σε κομβικά ζητήματα ενώ παράλληλα κατατέθηκαν προτάσεις για την αναδιαμόρφωση συγκεκριμένων διατάξεων όπως:

Κατάργηση τεκμαρτού εισοδήματος, άρθρο 6. Οι εκπρόσωποι των μικρομεσαίων επιχειρήσεων επισήμαναν την αδικία που προκαλεί το τεκμαρτό σύστημα, το οποίο επιβαρύνει δυσανάλογα τις πιο αδύναμες οικονομικές επιχειρήσεις. Τόνισαν ότι πρόκειται για έναν αναχρονιστικό μηχανισμό που δεν ανταποκρίνεται στις σύγχρονες ανάγκες. Σημείωσαν επίσης ότι η φορολογική διοίκηση διαθέτει πλέον ψηφιακά εργαλεία που επιτρέπουν την ακριβή καταγραφή της φορολογητέας ύλης καθιστώντας το μέτρο περιττό.

Εισφορά αλληλεγγύης συνταξιούχων, άρθρο 14. Οι συνταξιούχοι εξέφρασαν τη δυσαρέσκειά τους για τη διατήρηση της εισφοράς αλληλεγγύης, η οποία θεωρείται άδικη και παράλογη, καθώς εκφράζεται αποκλειστικά σε συνταξιούχους με αποδοχές άνω των 1.400 ευρώ. Επικαλέστηκαν παραδείγματα άλλων χωρών όπου τέτοιες εισφορές έχουν καταργηθεί και ζήτησαν την άμεση αντιμετώπιση αυτής της αδικίας.

Μισθολογικό πλαίσιο και ελάχιστη βάση εισαγωγής. Εκπρόσωποι των Ενόπλων Δυνάμεων εξέφρασαν έντονη δυσαρέσκεια για τις αυξήσεις για τις αυξήσεις στις νυχτερινές αποζημιώσεις που χαρακτηρίστηκαν συμβολικές και ανεπαρκείς. Τόνισαν δε ότι η ελάχιστη βάση εισαγωγής, η οποία αφήνει εκατοντάδες κενές θέσεις στις στρατιωτικές σχολές, επιβαρύνει την ήδη προβληματική στελέχωση και υποβαθμίζει την ελκυστικότητα αυτών των ιδρυμάτων για τους νέους.

Το τέλος κρουαζιέρας. Ο Σύνδεσμος Ελληνικών Τουριστικών Επιχειρήσεων, ΣΕΤΕ, επισήμανε ότι το τέλος κρουαζιέρας επιβαρύνει σημαντικά το κόστος μεταφορών και ενδεχομένως μειώνει την ανταγωνιστικότητα των τοπικών προορισμών. Ζήτησε τα έσοδα από το τέλος να διατεθούν στην αναβάθμιση των λιμενικών και περιφερειακών υποδομών ώστε να ενισχυθεί η βιώσιμη ανάπτυξη.

Γραφειοκρατικές δυσλειτουργίες. Εκπρόσωποι επαγγελματικών φορέων ειδικά στο χώρο των νεοφυών επιχειρήσεων ανέδειξαν το πρόβλημα του ΚΕΦΟΔΕ στην Αττική όπου συσσωρεύονται πάνω από 150.000 αιτήματα πολιτών χωρίς απάντηση. Αυτό το πρόβλημα, όπως ανέφεραν, αποτελεί σοβαρό αντικίνητρο για νέες επενδύσεις και επιχειρηματική δραστηριότητα.

Διοίκηση της ΑΑΔΕ. Πολλοί φορείς εξέφρασαν ανησυχία για τη δυνατότητα τοποθέτησης ιδιωτών σε θέσεις ευθύνης της ΑΑΔΕ. Επισήμαναν ότι κάτι τέτοιο μπορεί να υπονομεύσει τη διαφάνεια και τη λογοδοσία της Αρχής, θέτοντας σε κίνδυνο την εμπιστοσύνη των φορολογουμένων. Παράλληλα επισημάνθηκε η υποβάθμιση του ρόλου του συμβουλίου διοίκησης που πλέον λειτουργεί ως απλός παρατηρητής.

Αυτές οι τοποθετήσεις επιβεβαιώνουν ότι το νομοσχέδιο δεν ανταποκρίνεται στις ανάγκες της κοινωνίας και της οικονομίας ενώ πολλές από τις προβλέψεις του είναι είτε ανεπαρκείς είτε ελλιπώς σχεδιασμένες.

Ενώ αναγνωρίζουμε  θετικά στοιχεία όπως την κατάργηση του Τέλους Επιτηδεύματος, που κατά τη γνώμη μου και πολλών φαντάζομαι άλλων, θα έπρεπε να γίνει πολύ νωρίτερα, την ενίσχυση στεγαστικών επιδομάτων φοιτητών, τη μείωση ΕΝΦΙΑ για ασφαλισμένα ακίνητα. Δεν μπορούμε να αγνοήσουμε τις σοβαρές, όμως, ελλείψεις του νομοσχεδίου ειδικά την αποσπασματική φύση των μέτρων, την έλλειψη μακροπρόθεσμης στρατηγικής και την απουσία ουσιαστικής στήριξης για τις ευάλωτες κοινωνικές ομάδες.

Κυρίες και κύριοι συνάδελφοι, το παρόν νομοσχέδιο παρά τις θετικές του πτυχές δεν παρέχει μία ολοκληρωμένη λύση στις κοινωνικές και οικονομικές προκλήσεις που αντιμετωπίζει η χώρα μας. Ως ΣΥΡΙΖΑ- Προοδευτική Συμμαχία, στηρίζουμε τα μέτρα που συμβάλλουν στην κοινωνική πρόοδο αλλά διατηρούμε σοβαρές επιφυλάξεις για το σύνολο του νομοσχεδίου. Η τελική μας θέση θα διαμορφωθεί στην Ολομέλεια με γνώμονα την προστασία των ευάλωτων κοινωνικών ομάδων, την ενίσχυση της μικρομεσαίας επιχειρηματικότητας και τη διασφάλιση ενός φορολογικού συστήματος δίκαιου και αποτελεσματικού. Ας κινηθούμε με υπευθυνότητα και όραμα έτσι ώστε οι αποφάσεις μας να υπηρετούν τις πραγματικές ανάγκες της κοινωνίας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Κοντοτόλη.

Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΚΕ»):**  Καλησπέρα σε όλους και όλες.

Συζητάμε στα πλαίσια της β’ ανάγνωσης και θα το λέμε συνεχώς καθημερινά, έτσι και σήμερα, ότι η χώρα μας μπαίνει όλο και πιο βαθιά σε επικίνδυνα μονοπάτια. Από τη στιγμή που αναβαθμίζονται σε υποδομές και δυνατότητες τα πολεμικά ορμητήρια του ΝΑΤΟ στην πατρίδα μας, κλιμακώνεται επικίνδυνα ιμπεριαλιστική σύγκρουση στο έδαφος της Ουκρανίας με την επίθεση στο έδαφος της Ρωσίας με όπλα μεγάλου βεληνεκούς από το ΝΑΤΟ και την τροποποίηση του πυρηνικού δόγματος της Ρωσίας. Την ίδια στιγμή, έχουμε αύξηση των στρατιωτικών δαπανών –να που πάει το υπερπλεόνασμα, όχι μόνο της πατρίδας μας όλων των χωρών μελών της Ευρωπαϊκής Ένωσης- ενώ παράλληλα διαθέτουμε όλες τις υποδομές λιμάνια, τρένα, αεροδρόμια και ό,τι άλλο χρειαστεί το ΝΑΤΟ. Έτσι, λοιπόν, ο ελληνικός λαός μπλέκεται σε επικίνδυνες περιπέτειες, η χώρα μας γίνεται στόχος αντιποίνων, επιβάλλεται λοιπόν η επιστροφή όλων των στρατευμάτων πίσω στην πατρίδα και εδώ και τώρα να σταματήσει η υποστήριξη των νατοϊκών δυνάμεων και να κλείσουν όλες οι βάσεις για να μπορέσει να πάρει ανάσα ο λαός μας.

Το νομοσχέδιο όσες φορές και να το διαβάσουμε δεν υπήρχε περίπτωση παρά μόνο να το καταψηφίσει το Κ.Κ.Ε. «με χέρια και πόδια». Γιατί ακριβώς το νομοσχέδιο όπως και όλα τα άλλα θωρακίζει την κερδοφορία του κεφαλαίου δεν κάνει κάτι άλλο. Όλα τα νομοσχέδια δεκαετίες τώρα κινούνται σε αυτή την κατεύθυνση: συνεχίζει να φορτώνει τα φορολογικά βάρη στους εργαζόμενους, στους αυτοαπασχολούμενους, στους αγρότες με άδικους φόρους, όπως ο ΕΝΦΙΑ, με αύξηση της έμμεσης φορολογίας στον ΦΠΑ, τους ειδικούς φόρους κατανάλωσης. Αν κάποιος δει και το σχέδιο του Προϋπολογισμού θα δει ότι πάνω από το 50% είναι οι έμμεσοι φόροι.

Δεν παίρνει κανένα μέτρο για υποδομές για το λαό μας και να, λοιπόν, που «ο Βασιλιάς είναι γυμνός». Συζητάμε για υπερπλεονάσματα, συζητάμε για μεγάλη είσπραξη φόρων και την ίδια στιγμή η πατρίδα μας πνίγεται. Ο λαός μας έρχεται αντιμέτωπος με το θάνατο, με τον κίνδυνο, με την καταστροφή του βίος του και αυτό την ίδια στιγμή που οι υποδομές, οι προϋποθέσεις, οι βάσεις για την κερδοφορία του κεφαλαίου καθημερινά δυναμώνουν. Έτσι, λοιπόν, συνεχίζουν να ενισχύονται οι τραπεζίτες, συνεχίζουν να έχουν απαλλαγή φόρου οι εφοπλιστές, συνεχίζουν να απολαμβάνουν τον αναβαλλόμενο φόρο οι τραπεζίτες.

Την ίδια στιγμή και μέσα από το νομοσχέδιο προβλέπονται φοροαπαλλαγές στην καινοτομία, έκπτωση των δαπανών έως 200%, υπεραποσβέσεις, «επενδυτικοί άγγελοι» ονομάζουμε τους επενδυτές, «μπαταχτσήδες» τους μικρούς απασχολούμενους. «Εθνικούς Ευεργέτες» ονομάζουμε τους βιομηχάνους, «κλέφτες και φοροφυγάδες» τους πατεράδες και τους λαικατζίδες. «Στρατηγικούς Επενδυτές» τα μονοπώλια και οι μικροί στρατηγικοί κακοπληρωτές να στενάζουν και να παλεύουν «να τα βγάλουν πέρα».

Όλες οι ρυθμίσεις του νομοσχεδίου, είναι κοστολογημένες λύσεις εντός των τειχών της Ευρωπαϊκής Ένωσης και της εξουσίας του κεφαλαίου, των προαπαιτούμενων του Ταμείου Ανάκαμψης και του Συμφώνου Σταθερότητας, δεν είναι τίποτε άλλο παρά ένας διαφορετικός τρόπος για την ίδια κλοπή που φαίνεται καθαρά ότι οι ανάγκες του λαού και τα κέρδη του κεφαλαίου είναι ασυμβίβαστα. Για να δούμε όμως και τι δεν κάνει το νομοσχέδιο και τι επιβαρύνει παραπέρα τον ελληνικό λαό, τους συνταξιούχους, τους μισθωτούς και τους αυτοαπασχολούμενους;

Πρώτον, δεν συζητάει και δεν βάζει κανένα ζήτημα για τη τιμαριθμοποίηση της Φορολογικής Κλίμακας. Δεν βάζει, το ζήτημα ούτε για 12.000 ή 3.000 αφορολόγητο για τους μικρούς αυτοαπασχολούμενους ούτε για 12.000 που έχει κολλήσει στο 8.500 συν 3.000 ευρώ για τους μισθωτούς και τους συνταξιούχους. Δεν το κάνει. Άρα δεν κινείται στην κατεύθυνση φοροαπαλλαγών. Δεν καταργεί τις επιβαρύνσεις στις ψηφιακές συναλλαγές, σήμερα και σαν επαγγελματίας, μου ήρθε μια δωρεά 17.500 ευρώ που είχε επιβάρυνση από την τράπεζα 74 ευρώ, μέσω των επιβαρύνσεων των ψηφιακών συναλλαγών και το λέμε επανειλημμένα, ένα 50 ευρώ στις 100 συναλλαγές, είχε εξανεμιστεί το πήρε η τράπεζα, ζεστό καθαρό χρήμα.

Δεν καταργεί, τον άδικο νόμο με τα τεκμήρια που έχει οδηγήσει σε συρρίκνωση τις μικρομεσαίες επιχειρήσεις σε καινούργια χρέη και αδιέξοδα. Δεν καταργεί τα τεκμήρια διαμονής, σε μια κατοικία που κάποιος αγόρασε έκτισε και κληρονόμησε του έγινε γονική παροχή. Νόμο βέβαια που όλα τα Κόμματα στο Κοινοβούλιο και τη διάρκεια των μνημονίων είχαν στηρίξει και επιβάλλει στον ελληνικό λαό. Να πάμε παρακάτω;

Να πάμε σε ζητήματα που αναδείχθηκαν από το κίνημα το προηγούμενο διάστημα. Δεν θεωρεί τα βιβλία, εσόδων, εξόδων που βάζουν και οι συνάδελφοι λογιστές σαν τη μοναδική πηγή των εσόδων και προσδιορισμού των κερδών. Αντίθετα, ωθεί και σπρώχνει όλη την διαχείριση των υπηρεσιών, σε μεγάλες εταιρείες παρόχους, ιδιωτικοποιώντας τις παραπέρα υπηρεσίες. Το πιο σημαντικό, λέει ότι καταργεί την εισφορά, αλλά δεν καταργεί την προκαταβολή, τη διπλασιάζει την προκαταβολή φόρου, συνεχίζει να ιδιωτικοποιεί υπηρεσίες που μέχρι τώρα ήταν δωρεάν.

Πήγαινε κάποιος εργαζόμενος αυτοαπασχολούμενος συνταξιούχος στην Εφορία, πήγαινε στο ΤΕΒΕ, πήγαινε στο ΙΚΑ, προκειμένου να εξυπηρετηθεί από τους υπαλλήλους. Αυτή τη στιγμή αναγκάζεται να πληρώνει, διπλά και τριπλά και να τρέχει πανικόβλητος σε ιδιωτικά κέντρα, για να τον εξυπηρετήσουνε. Δεν προβλέπει να κάνει ρύθμιση οφειλών για τα υπερχρεωμένα νοικοκυριά, με περικοπή τόκων, φόρων, προστίμων, με γενναία ρύθμιση, η οποία θα στηρίζεται μόνο στο 10% στην αποπληρωμή του ετήσιου μισθού έτσι, ώστε να μπορεί να ζήσει η οικογένεια.

Δεν αναγνωρίζει τις ζημίες στους μικρούς αυτοαπασχολούμενους, σε σχέση με τις μεγάλες πολυεθνικές και τους ομίλους. Δεν καταργεί τον ΦΠΑ και τον Ειδικό Φόρο Κατανάλωσης στα είδη πλατιάς λαϊκής κατανάλωσης, στην ενέργεια και τα καύσιμα, όπως το «Κ.Κ.Ε.» επανειλημμένα με προτάσεις νόμου, τροπολογίες και επισημάνσεις έχει βάλει. Δεν ορίζει ακατάσχετο λογαριασμό, για τους μικρούς αυτοαπασχολούμενους και ελεύθερους επαγγελματίες.

Δεν βάζει το μήνα Αύγουστο σαν να είναι μήνας μη δηλωτικών υποχρεώσεων έτσι, ώστε πολλοί κλάδοι γύρω από το Φοροτεχνικό Τομέα, να μπορούν να λειτουργήσουν και να μπορέσουν να απολαύσουν 10 -15 μέρες με την οικογένειά τους.

Δεν καταργεί τα πρόστιμα και κρατήστε το, γιατί το φέραμε και με τη μορφή Τροπολογίας, δεν καταργεί τα πρόστιμα σε μικρές καταβολές φόρων, χαρτοσήμου, ΦΠΑ τελών, φόρου μισθωτών υπηρεσιών. Κάποιος ξέχασε να υποβάλει μια δήλωση φόρου μισθωτών υπηρεσιών, τρία ευρώ, θα πληρώσει 250 ή 500 ευρώ πρόστιμο, δηλαδή το πρόστιμο είναι περισσότερο από τον φόρο σε πολλές περιπτώσεις.

Κάποιος, υπέβαλε καθυστερημένα το τέλος για τα καλαμάκια, για τα καπάκια κτλ. και αναγκάζεται να πληρώσει 250 ή 500 ευρώ. Σχεδόν χίλιες φορές πάνω από το φόρο, δεν φορολογεί το μεγάλο κεφάλαιο με 45%. Δεν ακούσαμε καμία τέτοια πρόταση. Συνεχίζει να ενισχύεται ο ψηφιακός λαβύρινθος, συνεχίζει ένας υδραυλικός, ένας οικοδόμος, ένας τεχνίτης, να τρέχει όλη μέρα και όλη νύχτα να παρακολουθεί αν θα καταφέρει ψηφιακό δελτίο αποστολής να το μάθει να το στείλει σωστά, αν διαβιβάστηκαν τα δεδομένα του, αν εστάλη ένα τιμολόγιο, αν δεν εστάλη αν πήγε στον λογιστή αν κατάβαλλε σωστά τις εισφορές, τα τέλη ή τους φόρους, γιατί τα πρόστιμα είναι υπέρογκα. Δεν προστατεύει την πρώτη κατοικία από πλειστηριασμούς όπως το «Κ.Κ.Ε.» έχει προτείνει, χωρίς όρους και προϋποθέσεις.

Όσον αφορά τις φορολογικές δηλώσεις, κρατήστε το. Και συνάδερφοι που είναι στο χώρο και όλοι σας. Νέο κομφούζιο θα δημιουργηθεί τους μήνες εκείνους. Θα συσσωρεύονται ουρές φορολογουμένων για να κερδίσουν τα 3%, τα 4%, τα 5%, την έκπτωση που βάζει σαν τυράκι, σαν δόλωμα η Κυβέρνηση. Θα γίνεται χαμός και πανικός στα λογιστικά γραφεία. Και ξέρετε, οι λογιστές φοροτέχνες δεν κάνουν μόνο φορολογικές δηλώσεις. Τα κάνουν όλα αυτά. Απλά κάνουν και φορολογικές δηλώσεις. Δεν σταματάει η ζωή και ασχολούνται μόνο με τις φορολογικές δηλώσεις τέσσερις μήνες. Γι’ αυτό προτείνουμε και ως Κ.Κ.Ε., πεντάμηνη διάρκεια χωρίς το μήνα Αύγουστο στην υποβολή των φορολογικών δηλώσεων. Δεν καταργεί ένα φόρο, τον πιο άδικο φόρο που υπάρχει ποτέ, το χαράτσι που επιβάλλανε επί τουρκοκρατίας, και τα κόμματα ΣΥΡΙΖΑ, ΠΑΣΟΚ, ΝΕΑ ΔΗΜΟΚΡΑΤΙΑ και οι υπόλοιποι στήριξαν, που είναι ο ΕΝΦΙΑ.

Για όλους αυτούς τους λόγους λοιπόν, το Κ.Κ.Ε. καταψηφίζει το νομοσχέδιο που φέρνει η Κυβέρνηση. Για άλλη μια φορά, ενισχύει και την, θα το πω, τη ρουφανιά, όπου ο άλλος θα πηγαίνει και θα καταγγέλλει κάποιον άλλον συντοπίτη του, συνάνθρωπό του, προκειμένου να πάρει κάποιο όφελος, όπως επίσης και δίνει μπόνους έτσι ώστε να πιέζουν ακόμα περισσότερα στην κατεύθυνση αφαίμαξης του λαϊκού εισοδήματος, διοικητές και στελέχη των υπηρεσιών του Υπουργείου.

Και το πιο σημαντικό για μας, δεν παίρνει κανένα μέτρο, και έτυχε τώρα και το βάλαμε και σε μια ερώτησή μας, δεν παίρνει κανένα μέτρο έτσι ώστε να εξασφαλίσει τη δυνατότητα αν κάποιος βρει ένα ποσό, του εξασφαλιστεί, στηριχτεί από σωματεία, ομοσπονδίες, ενώσεις έτσι ώστε να καλύψει τα χρέη του και να προστατέψει την πρώτη κατοικία του, να μην ξαναφορολογηθεί. Και θα το πω γιατί το βάλαμε και στην ερώτηση πρωτύτερα, η συντοπίτισσα μας από την περιοχή της Ελευσίνας, ανάπηρη, σε πανευρωπαϊκό επίπεδο πρωταθλήτρια, η Διονυσία, ήρθε αντιμέτωπη με τον πλειστηριασμό. Και μέσα από την ανάπτυξη αγώνων, κινητοποιήσεων που το Κ.Κ.Ε. πρωτοστάτησε, σωματεία, φορείς, αναδείχτηκε το ζήτημα. Έγινε κύριο, κυρίαρχο. Και όλοι αυτοί που φωτογραφιζόταν με τη Διονυσία που είναι ανάπηρη, συντοπίτισσα, συνάνθρωπος μας, όλο το προηγούμενο διάστημα για να πάνε δίπλα στην ελληνική σημαία, δίπλα στο μετάλλιο, της γύρισαν την πλάτη. Κάτω από την πίεση του κινήματος όμως, εξασφαλίστηκε ένα ποσό, κάτω από την πίεση και τους αγώνες των σωματείων, των ομοσπονδιών όλης δυτικής Αττικής, εξασφαλίστηκε ένα ποσό προκειμένου να κερδίσει την κατοικία της η Διονυσία. Και η Κυβέρνηση έρχεται να πάρει το 40% λόγω δωρεάς στη συγκεκριμένη συναλλαγή. Μπορεί να το λέει ο νόμος; Ναι. Να τον αλλάξουμε το νόμο. Γι’ αυτό είμαστε. Για να βελτιώνουμε, για να διορθώνουμε, για να ελαφρύνουμε τους συντοπίτες, τους συνανθρώπους μας, αυτούς που πραγματικά έχουν ανάγκη. Και το Κ.Κ.Ε. βάζει το ζήτημα ότι εδώ και τώρα πρέπει να παρθούν μέτρα σε αυτή την κατεύθυνση έτσι ώστε οποιαδήποτε ενίσχυση πηγαίνει σε συνάνθρωπό μας που αντιμετωπίζει τον κίνδυνο πλειστηριασμών της πρώτης κατοικίας της κατοικίας του, να μην φορολογείται επ ουδενί και καθόλου.

Κλείνοντας, θα συνεχίσουμε τον αγώνα μας στο πλευρό του ελληνικού λαού γιατί είμαστε αισιόδοξοι σαν κόμμα. Γιατί μπορεί σήμερα, μέσα από τον οργανωμένο αγώνα τους, οι εργαζόμενοι, οι συνταξιούχοι, οι γυναίκες, οι μικροί αυτοαπασχολούμενοι, οι βιοπαλαιστές της υπαίθρου να αμφισβητήσουν την κυρίαρχη πολιτική, τις κυρίαρχες επιλογές και να ανοίξει ο δρόμος για γενικότερες αλλαγές στην οικονομία και στην κοινωνία. Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε συνάδελφε. Τον λόγο τώρα ο κύριος Στυλιανός Φωτόπουλος, ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», για επτά λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε.

Και εγώ με τη σειρά μου να εκφράσω τα συλλυπητήριά μου στις οικογένειες των θανόντων. Να εκφράσω επίσης τη συμπαράστασή μου στην Εισηγήτρια της Νέας Δημοκρατίας για το γεγονός ότι πλήττεται η περιοχή της και να της πω ότι διαβάζουμε ξεχωριστό νομοσχέδιο. Δεν συμφωνούμε. Έτσι, για να είμαστε ξεκάθαροι.

Θα συνεχίσω την ανάλυση από εκεί που είχα μείνει, από το άρθρο 24, το Τέλος Ανθεκτικότητας. Δεύτερη επιβάρυνση στον τουρισμό. Δεύτερο τέλος, το οποίο θα θέλαμε να μας δώσετε λεπτομέρειες για το πού κατευθύνεται. Ξέρουμε ότι οι υποδομές όλης της χώρας επιβαρύνονται από τα εκατομμύρια των ανθρώπων που έρχονται για να κάνουν τουρισμό στην πατρίδα μας. Θα θέλαμε να μάθουμε και το συγκεκριμένο τέλος που κατευθύνεται και να έχουμε μια εικόνα.

Άρθρο 26 και άρθρο 27.

Δεν το συζητάμε για το άρθρο 26, όσον αφορά την ασφάλιση. Συνεχίζεται αυτή η σκανδαλώδης εύνοια προς τις ασφαλιστικές επιχειρήσεις.

Για το άρθρο 27, μάς είπατε, όσον αφορά τον διαμοιρασμό των εσόδων από το τέλος κρουαζιέρας ότι πάει κατά 1/3 στο Υπουργείο Ναυτιλίας, κατά 1/3 στο Υπουργείο Τουρισμού και κατά 1/3 στους δήμους. Θεωρούμε ότι αυτή είναι άδικη. Το Υπουργείο Τουρισμού που επιβαρύνεται; Να καταλάβω ότι το Υπουργείο Ναυτιλίας καταναλώνει πόρους, καταναλώνει δαπάνες, απασχολεί προσωπικό. Θα πρέπει οι δήμοι, οι οποίοι επιβαρύνονται από την κρουαζιέρα και από τα εκατομμύρια των τουριστών, να έχουν μεγαλύτερη συμμετοχή.

Άρθρο 28. Απαλλαγή από το τέλος συνδρομητών σταθερής τηλεφωνίας. Προσπαθείτε να επιδοτήσετε. Εμείς είμαστε υπέρ των μειώσεων των φόρων, δεν το συζητάμε. Είναι αρχή της Ελληνικής Λύσης αυτή. Μόνο που σας πρόλαβε λίγο η τεχνολογία. Ήδη η οπτική ίνα έχει απαξιωθεί. Υπάρχει το υπάρχει το STANG LINK, το οποίο έρχεται και παίρνει το μερίδιο από τις εταιρείες σταθερής τηλεφωνίας.

Εγώ, όμως, θα σταθώ σε κάτι άλλο, το οποίο συνέβη σε εμάς, στο γραφείο μας, την προηγούμενη βδομάδα. Υπάρχει μια διαδικασία, σύμφωνα με την οποία αν η πολυκατοικία όπου βρίσκεσαι μπορεί να ενταχθεί στην επιδότηση και στην εγκατάσταση οπτικής ίνας. Για αυτές τις διαδικασίες, η COSMOTE έχει επιδοτηθεί για να τις εγκαθιστά δωρεάν. Υπάρχει, όμως, και μια λίστα εξωτερικών εγκαταστατών ιδιωτικών επιχειρήσεων, που έρχονται και κάνουν εγκατάσταση. Κάνουν την ίδια ακριβώς δουλειά που θα έκανε η COSMOTE. Στην ερώτησή μας αν κάνει κάτι διαφορετικό, μας είπαν όχι. Αυτοί οι άνθρωποι αμείβονται από το Εθνικό Σχέδιο Ανάκαμψης και Ανθεκτικότητας ΕΛΛΑΔΑ 2.0., με τη χρηματοδότηση της Ευρωπαϊκής Ένωσης, για μια δουλειά για την οποία η COSMOTE έχει ήδη πληρωθεί. Τέτοιου είδους δουλειές μόνον η Νέα Δημοκρατία θα μπορούσε να τις φέρει εις πέρας.

Για τις δαπάνες για την επιστημονική έρευνα, σάς έχουμε τη γνώμη μας.

Για το άρθρο 36 και για τους Ethel Investors, θα θέλαμε στοιχεία, γιατί έρχεστε και αλλάζετε τα ποσά. Έρχεστε και αυξάνεται το όριο της επένδυσης. Θα θέλαμε, όμως, να ξέρουμε και τι έχει γίνει μέχρι σήμερα.

Το ίδιο και για το άρθρο 37 που, ουσιαστικά, είναι μια επέκταση στα κίνητρα ευρεσιτεχνίας.

Για το άρθρο 38, εμείς ως Ελληνική Λύση διαφωνούμε ως προς το ποσοστό του 10%. Εμείς έχουμε πει 15% γραμμικός σταθερός φορολογικός συντελεστής για τα πάντα.

Για το άρθρο 39, που αφορά στον Κώδικα Μετανάστευσης επί της ουσίας και που εντάσσεται σε λάθος νομοσχέδιο, θα γίνει ό,τι έγινε και με την Golden VISA, με τη μόνη διαφορά ότι το τίμημα θα είναι λιγότερο -από 250.000 θα πάει στις 150.000 και δεν θα υπάρχουν και ακίνητα.

Και έρχομαι στο άρθρο 47, στα φορολογικά κίνητρα μετασχηματισμών των επιχειρήσεων:

Πρώτη παρατήρηση. Είναι γνωστή και καταγεγραμμένη η άποψη της Κυβέρνησης ότι θα πρέπει να εφαρμοστεί κατά γράμμα το δόγμα Πισσαρίδη και να κλείσουν οι μικρές επιχειρήσεις. Αυτό δεν νομίζω ότι το έχετε αντικρούσει ποτέ.

Όσον αφορά την αναγνώριση των ζημιών από τις εταιρείες, οι οποίες μετασχηματίζονται, διασπώνται ή γίνεται απόσχιση κλάδου, δεν θα σας έλεγα ότι είναι προς την κακή κατεύθυνση. Γιατί δεν κάνετε κάτι αντίστοιχο και για τις ατομικές επιχειρήσεις, οι οποίες φορολογούνται με τεκμαρτά εισοδήματα; Ελεύθερος επαγγελματίας ή ατομική επιχείρηση, που για ένα χρόνο φορολογηθεί με τεκμήριο, χάνει το δικαίωμα μεταφοράς της ζημίας της φορολογικής. Το γνωρίζετε; Το γνωρίζετε. Γιατί δεν το διορθώνετε; Γιατί σε αυτή την περίπτωση δεν αναγνωρίζεται η φορολογική ζημία, ενώ σε όλες τις άλλες περιπτώσεις αναγνωρίζεται;

Άρθρο 49. Κανόνες για την αποτίμηση των περιουσιακών στοιχείων, μετά τον μετασχηματισμό. Διαφωνούμε στο σημείο αυτό, το οποίο αναφέρεται. Εφόσον οι εταιρικές συμμετοχές μεταβιβαστούν από την εισφέρουσα εταιρεία, εντός δύο ετών από την ολοκλήρωση απόσχισης κλάδου, ως τιμή κτήσης θεωρείται η τιμή που είχαν κατά την εισφορά. Όχι. Θα πρέπει η τιμή να είναι η μεγαλύτερη μεταξύ της τιμής κατά την εισφορά, κατά την διαδικασία και με την αγοραία αξία, τη στιγμή που μεταβιβάζονται. Θα πρέπει να λάβετε υπόψη τη μεγαλύτερη από τις δύο αξίες. Αν έχουν παραχθεί υπεραξίες τέτοιες, οι οποίες είναι τεράστιες, δεν υπάρχει λόγος να μη λάβουμε υπόψη τη μεγαλύτερη αξία.

Όσον αφορά το άρθρο 84 και τις ημερομηνίες των φορολογικών δηλώσεων. Όχι, δεν κάνατε αυτό που σας ζήταγε η αγορά. Η αγορά δεν σας μίλαγε για τέσσερις μήνες. Κάνατε κατά το ήμισυ αυτό που σας ζήταγε η αγορά. Σταθερές ημερομηνίες υποβολής φορολογικών δηλώσεων. Η αγορά σας μίλαγε για πέντε μήνες και με εξαίρεση τον Αύγουστο, στον οποίον, δεν πρέπει να υπάρχουν δηλωτικές υποχρεώσεις.

Στο άρθρο 85 βάζετε τις ίδιες ημερομηνίες και για τα νομικά πρόσωπα. Τα νομικά πρόσωπα, βέβαια, θα πρέπει να έχουν υποβάλει τις δηλώσεις τους ειδικά όταν μιλάμε για επιχειρήσεις με απλογραφικά βιβλία. Θα πρέπει να έχουν υποβάλει τις δηλώσεις τους πριν από τα φυσικά πρόσωπα, άρα, εδώ θα πρέπει να το έχουμε χάσει. Κάνετε μια διαδικασία και έχετε ένα άγχος να πετύχετε να εξαναγκάσετε όλους τους φορολογούμενους, φυσικά και νομικά πρόσωπα, να υποβάλουν φορολογικές δηλώσεις. Αυτό δεν έχει καμία λογική.

Απλά και μόνο από ένα καπρίτσιο της Κυβέρνησης. Δεν έχει λογική ούτε ως προς την είσπραξη των φόρων και αν θέλετε και την άποψή μου, είναι και άδικο. Θα σας διαβάσω τώρα ένα υπόμνημα που μου έστειλε ένας συνάδελφος και με το οποίο συμφωνώ στο απόλυτο. Ατομική επιχείρηση εστίασης με κέρδη 20.000 ευρώ υπέβαλε τη δήλωση 25/4 και εξόφλησε το φόρο 25/4.

Με κέρδη 20.000 ευρώ ο φόρος είναι 3.100 ευρώ. Το πλήρωσε, σύμφωνα με τη δική σας λογική και πήρε την έκπτωση του 4%. Άρα, η τελική φορολογική επιβάρυνση ήταν 2.976 ευρώ. Ατομική επιχείρηση, λογιστής ελεύθερος επαγγελματίας, με κέρδη 20.000 ευρώ, στον οποίο, του είχε παρακρατηθεί το 20%. Φόρος 20% έχει παρακρατηθεί ήδη, 4.000 ευρώ, στη διάρκεια της χρήσης. Η έκπτωση είναι μηδέν, άρα, η φορολογική επιβάρυνση γι’ αυτόν τον άνθρωπο είναι 3.100 ευρώ.

Άρα, αυτός ο άνθρωπος σε όλη τη διάρκεια της χρονιάς έχανε το 4% από τα εισοδήματα του. Γιατί; Γιατί, εσείς θέλετε να σπρώξετε τους φορολογούμενους να υποβάλουν τις φορολογικές τους δηλώσεις όσο το δυνατόν πιο νωρίς, μη ακούγοντας όλους τους υπόλοιπους.

Στο άρθρο 86, λέτε τριάντα μέρες από την έναρξη. Υποθέτω ότι αναφέρεστε στα φυσικά πρόσωπα που έχουν εισοδήματα από μισθωτές υπηρεσίες. Άρα, στις 30 μέρες από το άνοιγμα της πλατφόρμας θα οριστικοποιείται η φορολογική τους δήλωση και όχι, στο κλείσιμο της υποβολής των φορολογικών δηλώσεων. Έτσι όπως είναι διατυπωμένο δεν είναι και τόσο εύκολο.

Άρθρο 87. Αφορά τις κυρώσεις που θα υποβληθούν στους διευθύνοντες των δημοσίων φορέων για την υποβολή των στοιχείων για την προσυμπλήρωση των φορολογικών δηλώσεων. Αυτό να το δούμε πώς θα λειτουργήσει.

Έρχομαι στο άρθρο 88, για τους ιδιωτικούς φορείς. 20.000 ευρώ; 20.000 ευρώ για καθυστέρηση υποβολής βεβαίωσης αποδοχών; Δηλαδή, αυτός που έχει έναν εργαζόμενο, ένα μαγαζί και εξωτερικό λογιστή, ο οποίος, δεν θα υποβάλλει εμπρόθεσμα τη βεβαίωση αποδοχών για να πάει ο υπάλληλος του να υποβάλει τη φορολογική του δήλωση, θα του επιβληθεί πρόστιμο 20.000 ευρώ;

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Στον φορέα.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Στον φορέα, όχι στις επιχειρήσεις, στους ιδιώτες. Άρα, στην ατομική επιχείρηση. Στο μικρομάγαζο που απασχολεί έναν εργαζόμενο. Σε αυτόν που μπορεί να κάνει τζίρο 100.000 ευρώ, εσείς θα του βάλετε ένα πρόστιμο 20.000 ευρώ.

Το βρίσκω πάρα πολύ λογικό. Η φοροδοτική του ικανότητα, η οικονομική του κατάσταση και το μέγεθος της επιχείρησης δεν παίζει κανένα ρόλο για εσάς στην επιβολή των προστίμων.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Στις τράπεζες είναι.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Δεν είπα για τις τράπεζες. Είπα για συγκεκριμένη περίπτωση και για όλους τους φορείς που υποβάλλουν βεβαιώσεις αποδοχών. Οι τράπεζες έχουν τα χρήματα και δυστυχώς, δεν τις φορολογείτε. Εδώ, μιλάμε για τις ιδιωτικές επιχειρήσεις που υποβάλλουν βεβαιώσεις αποδοχών και αυτοί μπορεί να έχουν από 1 άτομο μέχρι 50.

Αυτοί μπορούν να έχουν φοροδοτική ικανότητα να τα δώσουν ή μπορεί να μην έχουν. Σε αυτούς τους ανθρώπους υποβάλλετε το ίδιο πρόστιμο. Τι συζητάμε τώρα, κύριε Υπουργέ και μου κάνατε ρελάνς με τις τράπεζες; Φυσικά και όχι.

Άρθρο 89. Παράταση του Φόρου Προστιθέμενης Αξίας. Πριν ένα μήνα ήμασταν εδώ και κάναμε κωδικοποίηση του Φόρου Προστιθέμενης Αξίας και έρχεστε τώρα και ξανά αλλάζετε το Φόρο Προστιθέμενης Αξίας και όχι, μόνο αυτό. Δεν έρχεστε και στην ουσία του θέματος. Με βάση τη στεγαστική κρίση που υπάρχει απαλλάξτε τις παραδόσεις των ακινήτων από τον Φόρο Προστιθέμενης Αξίας.

Γιατί βάζετε ξανά στις μεταβατικές διατάξεις και αναγκάζετε τις τεχνικές επιχειρήσεις να πηγαίνουν να καταθέτουν ξανά αιτήσεις στο ΚΕΦΟΔΕ με ένα φάκελο ολόκληρο, με τις αναλύσεις ανά διαμέρισμα. Γραφειοκρατία από το πουθενά.

Άρθρο 90 και θα κλείσω, γιατί ήδη έχω υπερβεί το χρόνο. Παράταση της αναστολής ισχύος του άρθρου 41. Μιλάμε, δηλαδή, για την υπεραξία από την πώληση ακινήτων. Να κάνω μια ερώτηση; Δεν έχετε ακούσει τι γίνεται στην αγορά; Δεν έχετε ακούσει γι’ αυτούς οι οποίοι αγοράζουν ένα ακίνητο και μετά από ένα μήνα το πουλάνε σε τεράστιες τιμές για να ξεπλύνουν χρήμα; Από εμάς το ακούτε πρώτη φορά; Δεν μιλάμε για αυτούς οι οποίοι μένουν και πουλάνε το σπίτι τους, κάνουν διάθεση περιουσιακού στοιχείου. Μιλάμε γι’ αυτούς οι οποίοι έρχονται, αγοράζουν ακίνητο 20.000, το πουλάνε 150.000 και ξεπλένουν χρήμα. Πρώτη φορά σήμερα το ακούτε αυτό. Βάλτε δικλείδες ασφαλείας.

Αυτή η διάταξη ουσιαστικά είναι ότι καλύτερο για αυτούς οι οποίοι έχουν μαύρο χρήμα και το ξεπλένουν μέσω των ακινήτων. Σας ευχαριστώ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Φωτόπουλο. Και τον λόγο τώρα ο κ. Δημήτριος Τζανακόπουλος, Ειδικός Αγορητής της Κοινοβουλευτικής Ομάδας «Νέα Αριστερά».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ κύριε Πρόεδρε. Κυρίες και κύριοι συνάδελφοι επιτρέψτε μου να εκφράσω κι εγώ τα συλλυπητήρια προς τις οικογένειες των θυμάτων της κακοκαιρίας. Και να πω εν παρόδω, ότι τα όσα συμβαίνουν αυτές τις μέρες στη Λήμνο και στη Ρόδο, αλλά και κάθε λίγους μήνες είτε με τις καταστροφικές πλημμύρες, είτε με πυρκαγιές, είτε με δυστυχήματα στον σιδηρόδρομο και σε άλλες υποδομές, δείχνουν ακριβώς την απαξίωση βασικών κρατικών δομών και υποδομών, παρά το γεγονός ότι η χώρα όπως διευκρινίζει η Κυβέρνηση έχει αφήσει πίσω της τα χρόνια της δημοσιονομικής στενότητας και της χρηματοπιστωτικής κρίσης.

Είχα την ευκαιρία στις προηγούμενες συνεδριάσεις να αναδείξω ότι αυτή η απαξίωση των υποδομών δεν είναι αποτέλεσμα τεχνικής ανεπάρκειας αλλά στρατηγικής επιλογής και πολιτικών ιεραρχήσεων. Προέχει το άνοιγμα των αγορών, οι υπερεξοπλισμοί, η διοχέτευση κρατικών πόρων σε δραστηριότητες που δεν ικανοποιούν ανάγκες αλλά κέρδη, η ενίσχυση των εργοδοτών. Αυτές είναι οι βασικές προτεραιότητες και αυτή είναι και η βασική ιεράρχηση των στόχων που γίνεται από τη μεριά της Κυβέρνησης. Και νομίζω ότι αυτά υπηρετούνται απολύτως και από το νομοσχέδιο αυτό το οποίο προφανώς και δεν πρόκειται να στηρίξουμε.

Πραγματικά δεν κατανοώ από πού προέκυψε το συμπέρασμα της Εισηγήτριας της Κοινοβουλευτικής Πλειοψηφίας, ότι η αντιπολίτευση σύσσωμη θεωρεί ότι το νομοσχέδιο αυτό κινείται σε σωστή κατεύθυνση ή ότι καταγράφεται εν πάση περιπτώσει στα θετικά της Κυβέρνησης. Μου προξενεί πραγματική απορία. Θα έλεγα ότι κάνει ακριβώς το αντίθετο. Όχι απλώς δεν κινείται στη σωστή κατεύθυνση, αλλά υλοποιεί τις βασικές αρχές τις οποίες έχουμε στηλιτεύσει της οικονομικής πολιτικής της κυβέρνησης. Δηλαδή της οικονομικής πολιτικής της αντίστροφης αναδιανομής, δηλαδή της αναδιανομής σε βάρος της κοινωνικής πλειοψηφίας. Ακόμα και στα ελάχιστα άρθρα που κάτι δίνει το κάνει μόνο με ανταλλάγματα στο κεφάλαιο. Με φοροαπαλλαγές σε ασφαλιστικές εταιρείες και ιδιοκτήτες ή σε επενδυτικούς αγγέλους ή προτρέποντας τους πολίτες να προχωρήσουν σε δαπάνες για να ωφεληθούν μεγάλα επιχειρηματικά συμφέροντα. Αυτό το οποίο κάνει για παράδειγμα σε σχέση με τη μείωση του ΕΝΦΙΑ είναι χαρακτηριστικό. Τι λέει; Μειώνω τον ΕΝΦΙΑ μόνο υπό την προϋπόθεση και σε εκείνους οι οποίοι θα ασφαλίσουν το ακίνητο τους για πυρκαγιά ή άλλη φυσική καταστροφή. Άρα, κάνει μια έμμεση επιδότηση ασφαλιστικών εταιρειών. Αυτή είναι η λογική την οποία ακολουθεί στο σύνολο σχεδόν των άρθρων τα οποία η Κυβέρνηση θεωρεί θετικά. Πάντοτε υπάρχει ένα μικρότερο ή μεγαλύτερο συνήθως αντάλλαγμα προς τη μεριά του κεφαλαίου ακόμα και για το ελάχιστο που δίνεται στην κοινωνική πλειοψηφία.

Η κατεύθυνση αυτής της κυβερνητικής πολιτικής επιβεβαιώθηκε σήμερα και με τη δήλωση του Πρωθυπουργού από το Λονδίνο. Τι είπε σήμερα ο κύριος Μητσοτάκης; Διαβεβαίωσε, ότι παρά τα 3.5 δισεκατομμύρια κέρδη που έχουν σημειώσει οι ελληνικές τράπεζες στο εννεάμηνο - ακόμη δεν έχει κλείσει το έτος - πάμε ακόμα και για 4,5 ή 5 δισεκατομμύρια κέρδη των τραπεζών μέσα στο 2024.

Διαβεβαίωσε, λοιπόν, έτσι ώστε να καταλαγιάσουν οι ανησυχίες των επενδυτών, ότι δεν συζητά επ’ ουδενί την έκτακτη φορολόγηση των τραπεζών. Δεν ξαφνιαστήκαμε, διότι είναι η πολιτική για τις τράπεζες που ακολουθεί η Νέα Δημοκρατία που συνοψίζει θαυμάσια με τον πιο καθαρό τρόπο το σύνολο της οικονομικής πολιτικής της Κυβέρνησης.

Προμήθειες για οποιαδήποτε ηλεκτρονική συναλλαγή, οι οποίες είναι πολύ υψηλότερες από αυτές οι οποίες χρεώνονται στις περισσότερες χώρες της Ευρωζώνης πολλές από τις οποίες δεν έχουν καν προμήθειες γι’ αυτού του τύπου τις συναλλαγές.

Δεύτερον, η μεγαλύτερη διαφορά μεταξύ επιτοκίου καταθέσεων και επιτοκίου δανεισμού στην Ευρωπαϊκή Ένωση. Και αυτό δεν θυμίζει εναρμονισμένη πρακτική στην Κυβέρνηση η οποία «νίπτει τας χείρας της».

Ταυτόχρονα, αναβαλλόμενος φόρος. Δεν ξεχνάμε ότι οι τράπεζες ζουν και καταφέρνουν να σημειώνουν αυτή την κερδοφορία, λόγω της ύπαρξης του αναβαλλόμενου φόρου. Τι είναι ο αναβαλλόμενος φόρος; Είναι το λογιστικό «τερτίπι» που δίνει τη δυνατότητα στις τράπεζες να παρουσιάζουν ισοσκελισμένους προϋπολογισμούς αναβάλλοντας για το μέλλον το φόρο που οφείλουν για τα κέρδη τους στο Ελληνικό Δημόσιο. Να παρουσιάζουν, λοιπόν, μια εικόνα η οποία ακριβώς στηρίζεται σ’ αυτόν τον αναβαλλόμενο φόρο. Αλλά, παρ’ όλα αυτά, την ίδια στιγμή, ιδιωτικοποιούμε τις τράπεζες. Δηλαδή, πουλάμε τις μετοχές του Ταμείου Χρηματοπιστωτικής Σταθερότητας στο τραπεζικό σύστημα και μάλιστα με ζημία του Ελληνικού Δημοσίου. Δείτε πόσο η πολιτική, σε ότι αφορά το τραπεζικό σύστημα, συνοψίζει με τον πιο καθαρό τρόπο το σύνολο της κυβερνητικής πολιτικής και τα συμφέροντα τα οποία υπηρετεί.

Η δική μας άποψη είναι ότι η στρατηγική αυτή είναι στρατηγική φτωχοποίησης της κοινωνικής πλειοψηφίας και αύξησης του βαθμού εκμετάλλευσης των εργαζομένων. Από τη δική μας μεριά προτείνουμε έναν εντελώς διαφορετικό δρόμο. Μια αναδιανομή προς όφελος της κοινωνικής πλειοψηφίας με πρώτο την επαναρρύθμιση της αγοράς εργασίας και την αποκατάσταση των συλλογικών διαπραγματεύσεων. Με πραγματική αύξηση των μισθών και όχι με νομοθετική κατοχύρωση της καθήλωσής τους, όπως επιχειρεί με το μεθαυριανό νομοσχέδιο η Κυβέρνηση για το νέο αλγόριθμο στη βάση του οποίου θα υπολογίζεται ο κατώτατος μισθός. Στην πραγματικότητα τι θα κάνει; Θα κλειδώσει τον μισθό στα σημερινά του επίπεδα. Με πραγματική στήριξη του κοινωνικού κράτους, της υγείας, της παιδείας, της πρόνοιας. Με κατάργηση της δυνατότητας να ασκούν επιχειρηματική δραστηριότητα βραχυχρόνιων μισθώσεων νομικά πρόσωπα.

Αυτός είναι ο τρόπος για να μπορέσουμε να αντιμετωπίσουμε τη στεγαστική κρίση και αυτή την τεράστια αύξηση των τιμών και όχι με τα ημίμετρα, τα οποία παρουσιάζετε στο σχέδιό σας, τα οποία περιλαμβάνουν για άλλη μια φορά φοροαπαλλαγές για τους ιδιοκτήτες. Με μείωση του ΦΠΑ και αλλαγή της σχέσης μεταξύ έμμεσων και άμεσων φόρων. Με μείωση των εξοπλιστικών δαπανών. Με καταπολέμηση των καρτέλ και των εναρμονισμένων πρακτικών στην αγορά. Με έκτακτη και πραγματική φορολόγηση των υπερκερδών σε διυλιστήρια, εταιρείες ενέργειας και τράπεζες, αλλά και με μια πολιτική, η οποία θα βάζει στο στόχαστρο όλες εκείνες τις πρακτικές του κεφαλαίου για την νόμιμη φοροαποφυγή, αλλά και την παράνομη φοροαποφυγή. Και ποιες είναι αυτές οι πρακτικές; Είναι οι τριγωνικές συναλλαγές. Είναι οι ενδοομιλικές συναλλαγές. Είναι τα εικονικά τιμολόγια. Είναι οι διάφορες πρακτικές που ακολουθεί σχεδόν το σύνολο των μεγάλων καπιταλιστικών επιχειρήσεων - όχι μόνο στην Ελλάδα - για να μπορούν να αποφεύγουν τη φορολόγηση των κερδών τους.

Αυτά, είναι μια εντελώς διαφορετική, αν θέλετε, στρατηγική κατεύθυνση, για την ελληνική οικονομία και θεωρούμε ότι πρέπει να αποτελούν τους βασικούς πυλώνες αντιστροφής της σημερινής κατάστασης, η οποία καταλήγει στην ολοένα και μεγαλύτερη συμπίεση της ελληνικής κοινωνίας, των ελληνικών νοικοκυριών, των Ελλήνων εργαζομένων. Ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ευχαριστούμε τον κ. Τζανακόπουλο. Θα προχωρήσουμε στον Ειδικό Αγορητή της Κοινοβουλευτικής Ομάδας Πλεύση Ελευθερίας - Ζωή Κωνσταντοπούλου, τον κύριο Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Ευχαριστώ κύριε Πρόεδρε. Θα ήθελα και εγώ με τη σειρά μου να εκφράσω τα συλλυπητήριά μου στις οικογένειες των θυμάτων από τη θεομηνία που είχαμε το σαββατοκύριακο.

Ξεκινώντας την ομιλία μου, σε αυτή την τέταρτη συνεδρίαση της Επιτροπής, για το νομοσχέδιο που συζητάμε, νομίζω ένα καλό σημείο θα ήταν να σχολιάσω μία παρατήρηση που έκανε ο κ. Υφυπουργός στην προηγούμενη συνεδρίαση, όταν ρώτησε όλους μας, νομίζω και την Πλεύση Ελευθερίας, κατά πόσο συμφωνούμε με την πάταξη της φοροδιαφυγής. Και η απάντησή μας τότε ήταν, ναι συμφωνούμε με την πάταξη της φοροδιαφυγής. Όμως, υπό έναν όρο. Όταν πατάς τη φοροδιαφυγή και το κράτος αποκτά περισσότερα εισοδήματα, λόγω της τεχνολογικής εξέλιξης, όπως για παράδειγμα τη χρήση φοροεισπρακτικών εργαλείων, όπως τα POS και η σύνδεσή τους με τις ταμειακές μηχανές, είναι απαραίτητος όρος να επιστρέφονται τα χρήματα που εισπράττονται, στο σύνολό τους, στους πολίτες.

Εδώ, όμως, έχουμε μία κατάσταση και ένα φορολογικό νομοσχέδιο, το οποίο παρουσιάζεται ως και να κάνει αυτό το πράγμα, ενώ στην πραγματικότητα δεν το κάνει. Η ανάρτηση του Πρωθυπουργού την προπερασμένη Κυριακή, αναφέρθηκε συγκεκριμένα σε ακριβώς αυτό το θέμα. Και είπε ο κ. Πρωθυπουργός και διαβάζω από μέσα από την ανάρτησή του: «Δεν θα σας κουράσω με πολλούς αριθμούς. Θα επισημάνω μόνο το εξής. Είναι ένας Προϋπολογισμός, ο Προϋπολογισμός του 2025, με κοινωνικό πρόσημο, με τις μόνιμες θετικές παρεμβάσεις για τους πολίτες και τις επιχειρήσεις να είναι αυξημένες κατά 1,1 δις ευρώ σε σχέση με τον Προϋπολογισμό του 2024».

Λίγο παρακάτω, ο Πρωθυπουργός λέει τα εξής: «Η περιστολή της φοροδιαφυγής, σε συνδυασμό με την αύξηση των αμοιβών και τη μείωση της ανεργίας, οδήγησε σε αύξηση των συνολικών φορολογικών εσόδων το 2024 κατά 3,7 δισεκατομμύρια ευρώ, πολύ πάνω από τον στόχο μας». Αυτά είπε ο κύριος Πρωθυπουργός. Με άλλα λόγια, οι εισπράξεις από την τεχνολογική εξέλιξη και τα νέα φοροεισπρακτικά εργαλεία, είναι με βάση τα στοιχεία που δίνει ο Πρωθυπουργός, υπέρ τριπλάσια των ποσών που το παρόν νομοσχέδιο έρχεται να επιστρέψει, με τη μορφή φοροαπαλλαγών και άλλων τέτοιων μέτρων.

Αυτό είναι που δεν μας βρίσκει σύμφωνους. Θεωρούμε ότι με άλλα λόγια η Κυβέρνηση έχει φτάσει σε ένα σημείο που εισπράττει περισσότερα από τους πολίτες, όσον αφορά τους φόρους και επιστρέφει μόνο ένα μικρό μέρος αυτών και θέλει επιπλέον οι πολίτες να την χειροκροτούν, διότι κάνει φοροαπαλλαγές. Αυτό το πράγμα δεν συμβαίνει. Στη διάρκεια των προηγούμενων συνεδριάσεων, δείξαμε ότι για το 2025, πάνω από το ύψος του πληθωρισμού και πάνω από το ύψος της ανάπτυξης, η Κυβέρνηση προϋπολογίζει να εισπράξει φόρους 9,8, σχεδόν 10% παραπάνω από τους φόρους που έχει εισπράξει το 2024.

Δηλαδή, η φοροεπιδρομή που πραγματοποιεί η Κυβέρνηση, είναι σαφέστατη και με βάση αυτά τα νούμερα. Αλλά το νομοσχέδιο που έχουμε μπροστά μας, δεν είναι μόνο ένα νομοσχέδιο με λίγες φοροαπαλλαγές, οι οποίες έχουν σκοπό να επιστρέψουν ένα κομμάτι, ένα μέρος, ένα μικρό μέρος, περίπου το ένα τρίτο από αυτά που έχει εισπράξει η Κυβέρνηση μέσα από την φοροεισπρακτική της πολιτική για το 2024. Όπως επισημάναμε και στη διάρκεια των προηγούμενων συνεδριάσεων της Επιτροπής, περιλαμβάνονται και νέοι φόροι, όπως για παράδειγμα ο φόρος ανθεκτικότητας. Αυτός είναι ένας καινούργιος φόρος. Ο φόρος κρουαζιέρας και διάφοροι άλλοι φόροι.

Επίσης, υπάρχουν περικοπές, οι οποίες είναι ένας τρόπος μετακύλισης - αν θέλετε -φόρων προς τους πολίτες. Για παράδειγμα, έχουμε τη μείωση του ορίου υποχρεωτικής ασφάλισης για τις επιχειρήσεις από επιχειρήσεις με τζίρο δύο εκατομμύριων σε επιχειρήσεις τώρα με τζίρο μισό εκατομμύριο απέναντι στις φυσικές καταστροφές, σεισμούς, πυρκαγιές και πλημμύρες. Αυτό είναι κάτι το οποίο απαλλάσσει το κράτος από την ευθύνη κάλυψης αυτών των επιχειρήσεων και τώρα είναι υποχρεωμένες να πάνε σε ασφαλιστικές εταιρείες και να πληρώσουν σημαντικά ποσά, ούτως ώστε, να είναι ασφαλισμένες αυτές οι επιχειρήσεις. Το ίδιο συμβαίνει και με την υποχρεωτική ασφάλιση οχημάτων απέναντι σε φυσικές καταστροφές.

Με άλλα λόγια, δεν έχουμε μπροστά μας ένα νομοσχέδιο, που εισάγει μόνο κάποιες φοροαπαλλαγές, αλλά έχουμε ένα νομοσχέδιο το οποίο είναι ένα μείγμα φοροαπαλλαγών, καινούργιων φόρων και περικοπών. Και αυτό, δεν πρέπει να το ξεχνάμε. Όλα αυτά φαίνονται συνολικά και όταν δούμε την Έκθεση του Λογιστηρίου του Κράτους και τα ποσά, τα οποία περιλαμβάνονται και σχετίζονται με αυτό το νομοσχέδιο.

Θα ήθελα στον λίγο χρόνο που απομένει, να επισημάνω και ένα ακόμη σημείο το οποίο δεν είχα τη δυνατότητα να το αναπτύξω στις προηγούμενες συνεδριάσεις της Επιτροπής και αφορά το ακροτελεύτιο άρθρο του νομοσχεδίου, την «έναρξη ισχύος», το 131. Αυτό υιοθετεί ένα αρκετά ασυνήθιστο - αν θέλετε - νομικό μέτρο, που είναι να αρχίζει η ισχύς του νόμου αναδρομικά. Αυτό είναι ακραίο και γίνεται μόνο σε ελάχιστες περιπτώσεις.

Υπάρχει ένας μεγάλος κατάλογος, στη σελίδα 123 του νομοσχεδίου, που δείχνει ότι μια σειρά αλλαγών, που επιφέρει το νομοσχέδιο, θα πρέπει να ισχύσουν και ένα χρόνο και δύο χρόνια πριν. Θα αναφερθώ σε μία μόνο, η οποία μας προκαλεί απορία και αυτή αφορά την τον διορισμό Νομικού Συμβούλου στην Ειδική Υπηρεσία Συντονισμού του Ταμείου Ανάκαμψης, με αναδρομική ισχύ για τις 22 Δεκεμβρίου του 2023, δηλαδή, περίπου ένα χρόνο πριν.

Γιατί γίνεται αυτό;

Προφανώς, υποθέτουμε ότι ο νόμος, που υπήρχε, που υφίσταται σήμερα, έχει παραβιαστεί και έχει μάλλον προσληφθεί Νομικός Σύμβουλος στη θέση του νομικού, που θα έπρεπε να υπάρχει στην υπηρεσία αυτή. Και τώρα έρχεται αυτός ο νόμος, εκ των υστέρων, να δικαιολογήσει ή να νομιμοποιήσει - αν θέλετε - μία απόφαση, που έχει ληφθεί πιο πριν.

Υπάρχει ένας μεγάλος κατάλογος, όμως, εδώ, στο άρθρο 131 από αναδρομικές αποφάσεις σχετικά με την έναρξη ισχύος του νομοσχεδίου. Αυτά θα πρέπει ο κ. Υφυπουργός να διευκρινίσει περισσότερο, διότι δεν είχαμε καμία εξήγηση για τη χρήση αυτού του μάλλον ασυνήθιστου και αρκετά ακραίου τρόπου νομοθέτησης.

Κλείνοντας, πρέπει να πω ότι το συνολικό πλαίσιο της φορολογικής πολιτικής της κυβέρνησης δεν αλλάζει, παραμένει το ίδιο και αυτό είναι ένα φορολογικό πλαίσιο, που βασίζεται σε μία δομή κοινωνικά άδικη. Η Κυβέρνηση ο Προϋπολογισμός το 2025, θα συνεχίσει να λαμβάνει πάνω από το μισό των φόρων του, πάνω από το 60%, μάλιστα, μέσω διαφόρων έμμεσων φόρων των οποίων δύο, ο Φόρος Προστιθέμενης Αξίας (Φ.Π.Α.) και ο Ειδικός Φόρος Κατανάλωσης (Ε.Φ.Κ.) καταλαμβάνουν περίπου το μισό. Αυτοί είναι οριζόντιοι οι φόροι, οι οποίοι φορολογούν τους πάντες με τον ίδιο τρόπο και συνεπώς, δεν είναι αναλογικοί και έρχονται σε σύγκρουση με αυτά, που λέει το Σύνταγμα, όσον αφορά τη φορολόγηση και την Αρχή της Αναλογικότητας στη φορολόγηση.

Επιπλέον, έχουμε μία σειρά από ευκαιρίες, που αυτό το νομοσχέδιο χάνει, όπως είναι η φορολόγηση των τραπεζών, που είχαν υπερκέρδη το 2023 της τάξεως του 3,6 δισεκατομμυρίων. Φέτος, όπως ειπώθηκε και νωρίτερα, αναμένεται πάλι οι τράπεζες να έχουν αντίστοιχα υπερκέρδη και αυτά δεν φορολογούνται.

Υπάρχει, επίσης, μία σειρά διατάξεων εδώ, τα άρθρα 25 και 26, που δίνουν στις ασφαλιστικές εταιρείες ένα μεγάλο δώρο, που είναι να μπορούν να ασφαλίζουν για φυσικές επιχειρήσεις μεσαίου και μικρού μεγέθους, καθώς και η υποχρεωτική ασφάλιση για τα οχήματα.

Υπενθυμίζουμε ότι οι ασφαλιστικές εταιρείες την τελευταία δεκαετία έχουν ετησίως κέρδη της τάξης κατά μέσο όρο των 400 εκατομμυρίων ευρώ, δηλαδή πρόκειται για έναν κλάδο, ο οποίος δεν υποφέρει καθόλου και παίρνει επιπλέον ενισχύσεις από αυτό το νομοσχέδιο. Τέλος, θα πρέπει να πούμε ότι η φορολόγηση του τεκμαρτού εισοδήματος για τους ελεύθερους επαγγελματίες και τις μικρές επιχειρήσεις διατηρείται και αυτό είναι ένα μέτρο το οποίο κατά την άποψή μας είναι αντισυνταγματικό και η «ΠΛΕΥΣΗ ΕΛΕΥΘΕΡΙΑΣ» έχει εναντιωθεί όταν εισήχθη αυτό το μέτρο κάθετα απέναντι σε αυτό.

Με άλλα λόγια η δομή του φορολογικού συστήματος παραμένει αυτή που είναι. Οι επιστροφές που γίνονται και οι φοροαπαλλαγές που παρέχονται μέσα από αυτό το νομοσχέδιο είναι στην πραγματικότητα αν θέλετε ένας «φερετζές» για να κρύψει το γεγονός ότι η Κυβέρνηση έχει αμηχανία. Μια Κυβέρνηση η οποία διατείνεται πως είναι φιλελεύθερη και τελικά χρόνο με τον χρόνο φορολογεί τους πολίτες ακόμη περισσότερο.

Επίσης, έχει πολύ μεγάλο ποσοστό φορολόγησης ως το ποσοστό του ΑΕΠ του «Ακαθάριστου Εθνικού Προϊόντος» και με αυτόν τον τρόπο φοβόμαστε ότι δεν αλλάζει τίποτα ουσιαστικό και δεν υπάρχει τίποτα κοινωνικό δίκαιο στον τρόπο με τον οποίο η Κυβέρνηση Μητσοτάκη προσεγγίζει το θέμα. Τα υπόλοιπα θα τα φυλάξουμε για την Ολομέλεια, σας ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε, κύριε Καζαμία. Τον λόγο έχει ο κύριος Παρασκευάς (Πάρις) Κουκουλόπουλος, Εισηγητής της Μειοψηφίας.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παρόντες ήταν οι Βουλευτές κ.κ.. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος ΖεμπίληςΤσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Παναγιού Πούλου, Αφροδίτη Κτενά, Διαμάντω Μανωλάκου, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

**ΠΑΡΑΣΚΕΥΑΣ (Πάρις) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Κύριε Πρόεδρε, κυρίες και κύριοι συνάδελφοι, θέλω από την πλευρά του ΠΑΣΟΚ να εκφράσουμε και εμείς τα ειλικρινή και θερμά μας συλλυπητήρια στις οικογένειες των δύο τραγικών θυμάτων στη Λήμνο και στη Ρόδο. Τη συμπαράστασή μας σε όλους τους κατοίκους και τους φορείς της αυτοδιοίκησης και ιδιαίτερα στις δοκιμαζόμενες περιοχές που η δοκιμασία τους εξακολουθεί.

Βέβαια να πω όχι ένα δίκαιο σχόλιο, αλλά για να κλείσουμε αυτό το κεφάλαιο προφανώς έχουμε πάρα πολλά να κάνουμε ως χώρα, ως πολιτεία για να θωρακίσουμε πραγματικά τον τόπο μας από όλη αυτή τη μανία της φύσης και από τα ανεξέλεγκτα φαινόμενα τα οποία πληθαίνουν, λόγω και τις κλιματικής αλλαγής. Έρχομαι στο νομοσχέδιο για να πω στη συνέχεια όσα δεν είπα στις τρείς προηγούμενες συνεδριάσεις. Καταρχάς, ένα γενικό σχόλιο. Να θυμίσω με τίτλους ότι έχουμε χαρακτηρίσει πολύ λίγα και πολύ αργά τα μέτρα των 12 μειώσεων των φόρων και των 12 αυξήσεων για τα οποία τόση κουβέντα γίνεται, γιατί είναι σε ένα περιβάλλον που έχει συγκεκριμένα χαρακτηριστικά.

Ποια χαρακτηριστικά; Είπαμε αναλυτικά ότι δεν διορθώνεται με «μπαλώματα» ένα άδικο φορολογικό σύστημα και το νόμο που σε επτά σημεία συνιστούν και συγκροτούν την αδικία του. Δεύτερον, δεν είναι αυτές αυξήσεις που δίνουν απαντήσεις σε ότι βιώνει ο Έλληνας πολίτης ιδιαίτερα ο μισθωτός και ο συνταξιούχος που βλέπει διαρκώς να μειώνετε η αγοραστική του δύναμη και αυτή είναι η πραγματικότητα που ζουν οι πολίτες. Δεν είμαστε ούτε μίζεροι, αλλά ούτε κάνουμε κριτική για να κάνουμε κριτική. Οφείλουμε, να μεταφέρουμε εδώ την φωνή των πολιτών, ως αντιπρόσωποι του και αυτό κάνουμε. Υπάρχει και ένα τρίτο ζήτημα στο οποίο στάθηκα ιδιαίτερα κυρίες και κύριοι συνάδελφοι, κύριε Υπουργέ, και ξέρετε ότι η Κυβέρνηση θα πρέπει να προβληματιστεί και να μας δώσει κάποιες απαντήσεις για ένα βασικό ερώτημα που έχω θέσει από την πρώτη συνεδρίαση και για τον προϋπολογισμό και για το φορολογικό.

Μπαίνουμε όπως λέμε στη γλώσσα της επιστήμης στην «εισροή ρευστών», αυτό είναι στο επιστημονικό πεδίο που έτυχε να σπουδάσω. Μπαίνουμε σε μια εξαναγκασμένη κυκλοφορία όπως λέμε στην «εισροή ρευστών» από την 01/01/2025 με πολύ στενά περιθώρια. Για ποιο λόγο άραγε δεν φρόντισε να έχει 500 εκατομμύρια ή 1 δις. λιγότερο πρωτογενές πλεόνασμα η χώρα και να έχει λύσει οριστικά μία σειρά από ζητήματα κάποιων ιδιαίτερα ευάλωτων ομάδων, όπως είναι οι χαμηλοσυνταξιούχοι με το νέο ΕΚΑΣ, όπως είναι η προσωπική διαφορά, όπως είναι οι συντάξεις χηρείας και έτσι δεν θα το είχαμε μπροστά μας και θα είχαμε δικαίωμα για 30 εκατομμύρια επιπλέον ή 37 με βάση το νέο πλαίσιο δαπάνης για τον επόμενο χρόνο.

Είναι ένα ερώτημα, στο οποίο είστε υπόλογοι και το οποίο δεν μας έχετε απαντήσει, αλλά πρέπει να το απαντήσετε στην κοινωνία. Με αυτή την εισαγωγή, πρέπει να πω φυσικά ότι είμαστε θετικοί, χωρίς να συμφωνούμε στο γενικότερο πλαίσιο στις αυξήσεις ή μειώσεις φόρων και θα το εκφράσουμε και με την ψήφο μας.

Πρέπει να κάνω μια παρατήρηση, ιδιαίτερα για τους επαγγελματίες και τους συνταξιούχους. Έχουν έρθει στα χέρια μας και νομίζω όχι μόνο στα δικά μας, σε όλους τους βουλευτές και στην Κυβέρνηση, πολύ τεκμηριωμένα σημειώματα, όπου κάποια από αυτά, είδαν και το φως της δημοσιότητας, που αμφισβητούν τον καθολικό χαρακτήρα αυξήσεων με τις παρεμβάσεις που κάνετε για την Εισφορά Αλληλεγγύης, το Τέλος Επιτηδεύματος και τα λοιπά. Θα τα καταθέσω αύριο στην Ολομέλεια, νομίζω ότι το έχετε και εσείς υπόψη σας. Δεν είναι ακριβώς όπως το λέτε, δηλαδή, ότι θα πάρουν έτσι και αλλιώς έστω και μια μικρή αύξηση όλοι, σε αρκετούς παραμένουν μειώσεις.

Ειδικά για τους ένστολους, οι συνταξιούχοι δυστυχώς, παρά την επιμονή και τη δική μας και άλλων κομμάτων, δεν προσκλήθηκαν σε Συνεδρίαση της ακρόασης Φορέων. Ειδικά για τους ένστολους, αντιλαμβάνεσαι ότι ναι μεν θα ψηφίσουμε τις αυξήσεις, αλλά είδατε ποια είναι η κοινή στάση όλων. Έχετε περιθώριο μεγάλο, μπορεί νομίζω το διορθώσετε και να το κάνετε, πιο κοντά σε όρους αξιοπρέπειας αυτό το οποίο δίνετε, με την αύξηση των νυχτερινών.

Πάμε παρακάτω. Το ίδιο ισχύει για τους ελεύθερους επαγγελματίες σε δύο πεδία. Το ένα αφορά, το όριο των 500 που γίνεται 1.500. Προφανώς συμφωνούμε, αφού ήταν δική μας πρόταση από περισσή, την οποία είχε απορρίψει ο κ. Χατζηδάκης, ως δημαγωγική, λαϊκίστικη, δεν ξέρω τι άλλο έλεγε. Προφανώς, το στηρίζουμε, αλλά επισήμανα και προχθές και το επαναλαμβάνω ό,τι έχουμε υπομνήματα και τεκμηριωμένες προτάσεις από τους πολυτέκνους και τους τριτέκνους, καθώς και από την Ε.Σ.Α.μεΑ. που ζητάνε, να ισχύσει η ισχύς του τεκμήριο στο 50%, για τις κατηγορίες αυτές ανεξαρτήτως βέβαια, αν μένουν σε οικισμούς άνω των 500 ή 1.500. Εμείς και εδώ τα στηρίζουμε αυτά τα αιτήματα και νομίζω, μπορείτε να τα δείτε.

Μένω στους ελεύθερους επαγγελματίες για να μην αλλάξω θέμα, για να πω ότι στις διατάξεις που λέτε για συγχωνεύσεις με κίνητρα, δεν έχουμε καμία αντίρρηση, αλλά προσέξτε, πρέπει να είμαστε προσεκτικοί ως πολιτεία θα πω όλοι μας. Γιατί, όσο δεν λύνουμε τα προβλήματα ρευστότητας, ενισχύουνε την αμφιβολία και την κακοπιστία που λέει ό,τι όλα γίνονται σε αυτή τη χώρα, για να πάψει να υπάρχει ελεύθερος επαγγελματίας και μικρή επιχείρηση στην Ελλάδα. Το ξέρετε πολύ καλά ότι είναι ιδιαίτερα δημοφιλές αυτή η άποψη, πατάει σε υπαρκτά στοιχεία και κατά συνέπεια, έχω υποχρέωση να το καταθέσω σε αυτό το σημείο.

Σε ότι αφορά τα τεκμήρια, είναι προφανές ότι εμείς λέμε να καταργηθούν το έκανα σαφές και μένουμε στη θέση που είχαμε πέρυσι, που νομίζω ότι οι εξελίξεις την έχουνε δικαιώσει.

Πάμε στις άλλες διατάξεις. Στηρίζουμε τη διάταξη για τις τρεις περιοχές του Δήμου Αθηναίων, που μπαίνουν τα ζητήματα με την βραχυχρόνια μίσθωση. Φροντίσαμε και επικοινωνήσαμε με το Δήμο Αθηναίων, τον οποίο και εσείς είχατε επικοινωνία μάθαμε, πως είμαι υποχρεωμένος, να θέσω στο σώμα κάτι που δεν αναφέρεται στις εκθέσεις σας. Ο Δήμος Αθηναίων, έκανε προκαταρκτική μελέτη όπου ήτανε παρούσα η Δημοτική Αρχή υπό τον κ. Δούκα. Έκανε μια προκαταρκτική μελέτη που εντόπισε αυτές τις τρεις περιοχές που έχουν σοβαρό πρόβλημα. Είναι σε φάση ολοκλήρωσης αυτής της μελέτης, αλλά το πιο σημαντικό είναι ότι ο Δήμος Αθηναίων λέει, όπως και πολλοί άλλοι δήμοι και η ΚΕΔΕ, αυτό που είχε πει ο Πρόεδρος Νίκος Ανδρουλάκης στην επίκαιρη ερώτηση μας για το στεγαστικό ό,τι στην διαδικασία βραχυχρόνιες μισθώσεις, πρέπει να εμπλακεί ενεργά με αρμοδιότητα η Αυτοδιοίκηση σε όλη την επικράτεια, όπως γίνεται σε όλο τον πολιτισμένο κόσμο.

Συνεχίζω, στο τέλος ανθεκτικότητας. Στο τέλος ανθεκτικότητας έχουμε την πρόταση της ΚΕΔΕ, όπου το ήμισυ τουλάχιστον να δίνεται στους δήμους απ’ όπου αντλείτε και το άλλο μισό σε όλη την επικράτεια. Εγώ θα πω, αν δεν μπορείτε να κάνετε δεκτή αυτή την πρόταση, γιατί το βάζετε σε έναν κεντρικό λογαριασμό για έργα πολιτικής προστασίας. Θα είναι ο αντίλογος στο πως αντιμετωπίζουμε όλα αυτά.

Για ποιο λόγο τότε βγάζετε εντελώς την αυτοδιοίκηση πρώτου και δεύτερου βαθμού ως γνώμη στην κατανομή αυτών των κονδυλίων;

Και εν πάση περιπτώσει, γιατί στο τέλος ανθεκτικότητας δεν αντιγράφουμε την πρακτική που υπάρχει στο τέλος κρουαζιέρας, όπου το ένα τρίτο παραμένει στον ΟΤΑ που δέχεται το βάρος. Για ποιο λόγο δεν το κάνουμε αυτό; Είναι μία ελάχιστη πράξη στην οποία νομίζω θα μπορούσαμε να προχωρήσουμε.

Συνεχίζω, με τις νεοφυείς επιχειρήσεις. Με τις πολύ χαμηλές επιδόσεις που έχει η Ελλάδα στην καινοτομία, κυρίες και κύριο συνάδελφοι, προφανώς δεν μπορεί κανείς να είναι αρνητικός σε διατάξεις που προωθούν την καινοτομία και τον θεσμό των νεοφυών επιχειρήσεων, «επενδυτικών αγγέλων» και όλα αυτά.

Υπάρχει ένα αλλά όμως, κ, Υπουργέ. Ένα απλό «σερφάρισμα» αν κάνουμε, ιδιαίτερα στις ευρωπαϊκές χώρες, θα δούμε ότι ακολουθούν μια άλλη μέθοδο και όχι το 33% που βάζετε για έναν ξένο επενδυτή σε μια τέτοια κατηγορία επιχειρήσεων. Χρησιμοποιούν πάρα πολύ τη μέθοδο των (royalties), δηλαδή συμμετοχή στη διαχείριση, γιατί - ρωτώντας μαθαίνει κανείς - με αυτόν τον τρόπο ουσιαστικά αποφεύγουν τον κίνδυνο να περάσουν σε ξένα χέρια κάποιες από αυτές τις νεοφυείς.

Αυτό πρέπει να το προσέξουμε ιδιαίτερα, πόσο μάλλον που οι περισσότερες από τις νεοφυείς στην Ελλάδα ή ένα μεγάλο μέρος για να ακριβολογώ, ενεργοποιούνται σε παραγωγή υλικών που έχουν σχέση με την Άμυνα. Πρέπει να το προσέξουμε ιδιαίτερα αυτό το πράγμα. Έχουμε μια μικρή επιφύλαξη σε αυτόν τον τομέα για μία από τις συγκεκριμένες διατάξεις σε αυτό το πακέτο.

Συνεχίζω με κάποια ερωτήματα τα οποία τα έχω και γραπτά προκειμένου να γίνουν αντιληπτά. Αφορούν τα άρθρα 125, 126 και 127. Θα παρακαλούσα να απαντηθούν με οποιαδήποτε διαδικασία, γιατί θα προσδιορίζουν τη στάση μας για το τι θα ψηφίσουμε σε αυτά τα άρθρα. Είναι πολύ συγκεκριμένα τα ερωτήματα.

Ολοκληρώνω με μία αναφορά στην Αρχή Ξεπλύματος, όπως τη λέμε και στην Α.Α.Δ.Ε. Για την Αρχή Ξεπλύματος νομίζω ότι πρέπει να κάνουμε δεκτά όσα μας είπε ο κ. Βουρλιώτης, κ Υπουργέ. Δεν είναι δυνατόν να μπαίνει αυτή η εξαίρεση που μπήκε εκ των υστέρων για το προσωπικό της ΕΛΑΣ. Τουλάχιστον στο μισό να πάρει το δικαίωμα όπως το είχατε αρχικά, θα παραμένουν οι εφτά, οχτώ που υπάρχουν, οι οποίοι έχουν αποκτήσει και μια τεχνογνωσία.

Πως προκύπτει ότι σε μια τέτοια αρχή, όπως είναι η Αρχή Ξεπλύματος, πρέπει να αποκλείονται οι Αστυνομικοί, οι οποίοι είναι οι κατ’ εξοχήν άνθρωποι που έχουν σχέση εμμέσως πλην σαφώς με το αντικείμενο, δεν το καταλαβαίνω.

Ολοκληρώνω με την ΑΑΔΕ. Έχω πει ήδη ότι είμαστε αρνητικοί στην ανανέωση της θέσης του Διοικητή για λόγους προστασίας και του ιδίου. Δεν το λέμε δίκην καταγγελίας αυτό. Διαχειρίζεται χρόνια ολόκληρα υποθέσεις, όπως και το λεπτό θέμα της προτεραιοποίησης, στο οποίο είναι και θα είναι έκθετος ο εκάστοτε διοικητής της ΑΑΔΕ πάντα εξ ορισμού, δηλαδή, και όχι γιατί έχουμε κάτι υπ’ όψη. Δεν βάζω κάποια καταγγελία. Αλλά, υπάρχει ένα τέτοιο θέμα.

Υπάρχουν, επίσης, στην ΑΑΔΕ διατάξει οι οποίες ισχυροποιούν περαιτέρω το ρόλο του διοικητή - απρόσωπα το λέω αυτό - η σύμφωνη γνώμη του Συμβουλίου Διοίκησης γίνεται απλή γνώμη και υιοθετείται ένα μέτρο γενικότερα από τον ιδιωτικό τομέα να βάλουμε σε θέσεις ευθύνης, κάτι που το ρώτησα και στον κ. Πιτσιλή. Απάντησε ότι δεν αποκλείεται να είναι και ένας από την ιεραρχία.

Όμως υπάρχει ένα ολόκληρο θέμα εδώ πέρα. Κοιτάξτε, έχουμε κάποιες εκατοντάδες χιλιάδες υπαλλήλους στον ευρύτερο αυτό τομέα, του τομέα των οικονομικών, δηλαδή ΑΑΔΕ, τελωνιακοί και άλλες ειδικότητες. Ο δημόσιος υπάλληλος έχει την εξέλιξή του. Θέλει να βλέπει έναν ορίζοντα που αν αξίζει να μπορεί να προωθηθεί περαιτέρω. Αν του «κόβουμε το δρόμο» γιατί έρχονται κάποια απ’ έξω είναι ένα πρόβλημα.

Και δεν είναι μόνο αυτό. Δεν είναι δυνατόν να έχουν επιβληθεί διαδικασίες κυκλικής εναλλαγής, rotation όπως λένε, στις διευθυντικές θέσεις. Ξέρετε, στην ΑΑΔΕ, ξεκινάει από 8 χρόνια, πάει σε 5 και πάει σε 3 για τους Γενικούς Διευθυντές η υποχρεωτική κυκλική εναλλαγή για να μην παραμένουν στο ίδιο πόστο στους τελωνειακούς κι εμείς πάμε και κάνουμε τρίτη ανανέωση διοικητή. Δηλαδή, δεν στέλνουμε καλό μήνυμα, όταν αυτόν τον κόσμο πρέπει να τον έχουμε αφοσιωμένο. Τον κάθε δημόσιο λειτουργό φυσικά. Αλλά, τι να κάνουμε; Είναι νευραλγικός ο χαρακτήρας αυτών των υπηρεσιών και νομίζω ότι αυτές οι διατάξεις πρέπει να κοιταχτούν ξανά από την κυβέρνηση, γιατί από την πλευρά μας είμαστε ιδιαίτερα επιφυλακτικοί. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Κουκουλόπουλο. Ζήτησε ο Ειδικός Αγορητής της Κ.Ο. «Δημοκρατικό Πατριωτικό Κίνημα ‘’ΝΙΚΗ’’», κ. Ανδρέας Βορύλλας, να τοποθετηθεί μέσω Webex. Μας ακούει ο κ Βορύλλας;

Δεν μας ακούει ο κ. Βορύλλας.

Προχωράμε. Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, για 7 λεπτά.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα εκφράσω κι εγώ, μέσω της Κ.Ο. «ΣΠΑΡΤΙΑΤΕΣ» τα θερμά μου συλλυπητήρια στις οικογένειες των δύο συνανθρώπων μας που χάθηκαν από αυτήν την καταστροφή.

Επί του νομοσχεδίου, τα άρθρα 84 έως 88, εισάγουν αλλαγές στην υποβολή και τον έλεγχο των φορολογικών δηλώσεων με σκοπό τη φορολογική συμμόρφωση.

Το άρθρο 84, ορίζοντας συγκεκριμένες ημερομηνίες για την υποβολή δηλώσεων από φυσικά πρόσωπα και παρέχοντας κίνητρα για έγκαιρη συμμόρφωση, επιδιώκει συντομεύσεις χρόνου. Στο άρθρο αυτό γίνεται λόγος για κοινή δήλωση δύο συζύγων με υπόχρεο τον έναν εκ των δύο, δηλαδή φρασεολογία που προσαρμόζεται στο νομοσχέδιο για την ισότητα στο γάμο, καθόσον στον Κώδικα Φορολογίας Εισοδήματος, άρθρο 67, όπως αυτό τροποποιήθηκε από τον νόμο 4583/2018, γίνεται λόγος για τον σύζυγο και της συζύγου. Το γεγονός αυτό δείχνει ότι άλλες είναι οι προτεραιότητες της Κυβέρνησης και όχι τα σοβαρά οικονομικά προβλήματα των πολιτών. Η εξόφληση του φόρου σε μηνιαίες δόσεις είναι προς τη σωστή κατεύθυνση. Ο αριθμός των 8 δόσεων θα μπορούσε να ήταν και μεγαλύτερος, δεδομένης της δυσπραγίας των πολιτών που έχει προκληθεί από την ανεξέλεγκτη ακρίβεια.

Το άρθρο 85 επεκτείνει τη λογική φορολογικής συμμόρφωσης στα νομικά πρόσωπα.

Το άρθρο 86 εισάγει την έννοια της οριστικοποίησης του οίκοθεν προσδιορισμού φόρου απλοποιώντας τη διαδικασία για όσους συμφωνούν με την προσυμπληρωμένη δήλωση. Τίθεται όριο ενός μήνα από την 15η Μαρτίου για πιθανές ενέργειες του φορολογουμένου, ο οποίος αν δεν ενεργήσει η δήλωσή του οριστικοποιείται αυτόματα. Η όλη αυτόματη διαδικασία ενέχει τον κίνδυνο σφαλμάτων τα οποία θα υποστεί ο φορολογούμενος εάν βρίσκεται σε αδυναμία να ενεργήσει εγκαίρως ή δεν είχε την τύχη να έχει ενημερωθεί σωστά.

Η ρύθμιση, στο άρθρο 87, προβλέπει υποχρέωση των δημόσιων φορέων και των πιστωτικών ιδρυμάτων να εγγράφονται σε ειδικό Μητρώο της Ανώτατης Αρχής Δημοσίων Εσόδων και να διαβιβάζουν εμπρόθεσμα τα απαιτούμενα φορολογικά στοιχεία. Ωστόσο, το αρχικό υψηλό πρόστιμο των 2.500 ευρώ που επιβάλλεται αθροιστικά στα ευθυνόμενα πρόσωπα και όχι στους φορείς, για κάθε μία από τις παραβάσεις της παραγράφου 4, δεν είναι ανάλογο της ατομικής ευθύνης των απλών υπαλλήλων. Καλούνται να πληρώσουν ατομικά οι υπάλληλοι και δεν αναρωτιέται κανείς για την επάρκεια λειτουργικότητας των φορέων.

Το άρθρο 88 προβλέπει κυρώσεις στους φορείς εκτός του δημόσιου τομέα, διευρύνοντας το πεδίο ελέγχου και συμμόρφωσης. Οι κυρώσεις συνίστανται και πάλι στην επιβολή προστίμων σε περίπτωση μη εμπρόθεσμης υποβολής στοιχείων για την προσυμπλήρωση των φορολογικών δηλώσεων. Ξεκινούν από το υψηλό πρόστιμο των 20.000 ευρώ βαίνοντας προς τα άνω. Η δημοσιοποίηση του προστίμου στον διαδικτυακό τόπο της Ανώτατης Αρχής Δημοσίων Εσόδων στιγματίζει τις επιχειρήσεις και πλήττει την επαγγελματική τους φήμη.

Τα 2 παραπάνω αναφερθέντα πρόστιμα λειτουργούν αθροιστικά, έχουν ως άνω όριο «τον ουρανό» και, προφανώς, είναι εξοντωτικά.

Τα άρθρα από 60 έως 83 αφορούν στην αναδιάρθρωση της Ανεξάρτητης Αρχής Δημοσίων Εσόδων, αφού στο άρθρο 60 διαβάζουμε για την απόλυτη ανεξαρτησία του Διοικητή, του Προέδρου και του Συμβουλίου Διοίκησης με μόνη δέσμευση το νόμο και τη συνείδησή τους. Αναρωτιόμαστε τι ισχύ μπορεί να έχει ένα κράτος, αν δεν ελέγχει τα οικονομικά του. Η ανεξαρτησία της Φορολογικής Διοίκησης είναι κατάλοιπο των μνημονίων και οφείλει να καταργηθεί, καθόσον για τη χώρα μας είναι ντροπιαστικό, να είναι η μόνη εκ των ευρωπαϊκών χωρών με Ανεξάρτητη Αρχή Εσόδων.

Στο άρθρο 65 βρίσκουμε το κεντρικό σημείο των άρθρων που αφορούν στην αναδιάρθρωση της Ανώτατης Αρχής Δημοσίων Εσόδων. Πρόκειται για την παράταση της θητείας του κ. Πιτσιλή για μία ακόμα πενταετία, αφού η αρχική του θητεία μπορεί να έχει ανανεωθεί έως 2 ακόμα φορές.

Δυστυχώς, ο «βίος και η πολιτεία» του κ. Πιτσιλή δεν προοιωνίζει τίποτα καλό, αφού η ανεξαρτησία της Αρχής τον έχει κάνει εντελώς ανεξέλεγκτο, με σωρεία καταγγελιών για σκάνδαλα και δεν απαντώνται καθόλου εκ μέρους του. Η πιο πρόσφατη καταγγελία αφορά στο νέο κτίριο της Ανώτατης Αρχής Δημοσίων Εσόδων. Σύμφωνα με τις εν λόγω καταγγελίες διενήργησε φωτογραφικό διαγωνισμό της τελευταίας στιγμής, η ΑΑΔΕ, για την ενοικίαση κτιρίου από την εταιρεία Premia με σκοπό την στέγαση των κεντρικών υπηρεσιών της. Ο διαγωνισμός προκηρύχθηκε εσπευσμένα με προδιαγραφές που «φωτογραφίζουν» το ακίνητο της εταιρείας Premia. Η εταιρεία εξασφάλισε τεράστια κέρδη χωρίς ρίσκο, καθώς το Ελληνικό Δημόσιο υποχρεούται σε πληρωμή 53.000.000€ για 12 χρόνια, αποσβένοντας το κόστος αγοράς και επισκευής. Έχουν εκφραστεί υπόνοιες για διαπλοκή, καθώς μέλη του Διοικητικού Συμβουλίου της εταιρείας φέρονται να συνδέονται με την Κυβέρνηση.

Επίσης, έχω καταθέσει επερώτηση από 30 Οκτωβρίου 2024 για δυσμενείς και ακατάλληλες συνθήκες εργασίας υπαλλήλων της Ανώτατης Αρχής Δημοσίων Εσόδων στον Ταύρο και του ΚΕ.Β.ΕΙΣ. στην Αθήνα.

Για τις ειδικότερες φορολογικές ρυθμίσεις στα άρθρα 89 έως 100 ισχύουν τα εξής: Το άρθρο 89 του υπό εξέταση σχεδίου νόμου αφορά στην παράταση της δυνατότητας αναστολής του Φόρου Προστιθέμενης Αξίας, Φ.Π.Α., για πωλήσεις ακινήτων από κατασκευαστές έως τις 31/12/2025. Η ρύθμιση αυτή, η οποία έχει ήδη παραταθεί αρκετές φορές, κινείται μεν στην σωστή κατεύθυνση, για την τόνωση της αγοράς ακινήτων, όμως, εγείρει ζητήματα σε σχέση με την αποτελεσματικότητά της.

Εφόσον επαναλαμβάνεται, δεν υπήρξε αποτελεσματική;

Μήπως πρέπει να αναζητηθεί η αιτία στη γενικότερη οικονομική πίεση που αισθάνονται οι πολίτες λόγω εκτεταμένης ακρίβειας;

Μήπως πρέπει να γίνει έρευνα αναζήτησης των αιτιών του προβλήματος; Μήπως η αναστολή του Φ.Π.Α. ενσωματώνεται στο κέρδος των κατασκευαστών;

Το άρθρο 90 προβλέπει την παράταση της αναστολής του φόρου υπεραξίας για μεταβίβαση ακίνητης περιουσίας έως τις 31/12/2026. Η αναστολή αυτή, η οποία έχει παραταθεί διαδοχικά από το 2015, εγείρει κι αυτή ζητήματα αποτελεσματικότητας, αφού μέχρι τώρα δεν έχει φέρει αποτέλεσμα. Επιπλέον, η έλλειψη φόρου υπεραξίας μπορεί να οδηγήσει σε αύξηση των τιμών και κερδοσκοπία στην αγορά ακινήτων, καθώς δεν υπάρχει φορολογικό αντικίνητρο για τη γρήγορη μεταπώληση ακινήτων.

Το άρθρο 91 παρατείνει έως τις 31/12/2026 την ισχύ του άρθρου 10 του ν. 2579/1998, το οποίο προβλέπει την καταβολή εφάπαξ ποσών φόρου κατά τη μεταβίβαση αυτοκινήτων δημοσίας χρήσης, ταξί, τουριστικών λεωφορείων, λεωφορείων ΚΤΕΛ, για επαχθή αίτια. Η παράταση αυτή κινείται προς τη σωστή κατεύθυνση.

Το άρθρο 92 προβλέπει την απαλλαγή από τον ΕΝΦΙΑ για τα ακίνητα στο Δήμο Σουφλίου για τα έτη 2025 έως 2027 λόγω της πυρκαγιάς του 2023. Η απαλλαγή αυτή, ενώ είναι προς τη σωστή κατεύθυνση σε σχέση με την ανακούφιση των πληγέντων, δεν αρκεί για να επουλώσει τις πληγές στο Δήμο αυτό που ανήκει σε ακριτική περιοχή.

Το άρθρο 93 προβλέπει την απαλλαγή από τον ΕΝΦΙΑ για τα διατηρητέα κτίρια. Ενώ η ιδιοκτησία διατηρητέων κτιρίων συνεπάγεται οικονομικές επιβαρύνσεις, η απαλλαγή από τον ΕΝΦΙΑ δεν επαρκεί. Μετά από 35 χρόνια αδιαφορίας όλων των Κυβερνήσεων το χρηματοδοτικό πρόγραμμα αποκατάστασης και συντήρησης «Διατηρώ» για τα διατηρητέα κτίρια, εξαγγελθέν το 2020, ακόμα κωλυσιεργεί. Κάτι πρέπει να γίνει προς αυτή την κατεύθυνση.

Η διάταξη του άρθρου 94 εισάγει την κατάργηση της παραγράφου 6, της υποπαραγράφου Α.2 του άρθρου πρώτου, του ν. 4152/2013, η οποία αφορά σε συνθήκες για υπαγωγή σε ρύθμιση. Επειδή δεν έχει εφαρμοστεί μέχρι σήμερα, καταργείται.

Προς τη σωστή κατεύθυνση.

Το άρθρο 95 στοχεύει στην τροποποίηση του άρθρου 49 του Κώδικα Φορολογικής Διαδικασίας, με σκοπό την παροχή δυνατότητας σε πρόσωπα που φέρουν αλληλέγγυα ευθύνη για την εξόφληση της οφειλής προς την Φορολογική Διοίκηση, να επανεντάξουν σε ρυθμίσεις οφειλές σε περίπτωση που η αρχική ρύθμιση, στην οποία είχαν υπαχθεί οι οφειλές αυτές, έχει απολεσθεί. Αυτό προκύπτει, διότι κατά το χρόνο απώλειας της ρύθμισης, ο νόμιμος εκπρόσωπος είναι πρόσωπο διαφορετικό από εκείνο που εκπροσωπούσε την εταιρεία κατά την περίοδο στην οποία ανάγεται η οφειλή και επομένως, υπάρχει άγνοια.

Περίπλοκη διάταξη που δεν αντιμετωπίζει την αιτία του προβλήματος που είναι η έλλειψη ενημέρωσης των προσώπων που φέρνουν αλληλέγγυα ευθύνη για την οφειλή, με αποτέλεσμα να καθίσταται δυσχερής η άσκηση των δικαιωμάτων τους.

Η προφανής λύση εδώ θα ήταν η ενημέρωση των αλληλέγγυων ως προς την ευθύνη προσώπων.

Στο άρθρο 97, προβλέπεται η μη επιβολή προστίμου σε περίπτωση εκπρόθεσμης καταχώρησης συναλλαγών στο Πληροφοριακό Σύστημα Παρακολούθησης Πετρελαίου Θέρμανσης και εδώ η ρύθμιση, θα μπορούσε να αντιμετωπίσει το πρόβλημα με την ενημέρωση των υπόχρεων, με αποτέλεσμα να επιτευχθεί η απλοποίηση των διαδικασιών.

Το άρθρο 98, τροποποιεί τον Κώδικα Φορολογίας Εισοδήματος, με σκοπό την επέκταση της απαλλαγής των άρθρων 48 και 48Α σε εισοδήματα από θυγατρικές επιχειρήσεις εκτός Ευρωπαϊκής Ένωσης.

Κύριε Υπουργέ, θα ήθελα να κάνω μία ερώτηση για το άρθρο 5 για το ποσό των 300 ευρώ, είναι ανά μήνα ή είναι 3.600 ευρώ ανά έτος;

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ανά μήνα.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Μήνα. Δηλαδή, αν κάποιος υπάλληλος, 10 μήνες, έχει κάτω από 300 ευρώ και δύο μήνες έχει από 500 ευρώ φιλοδωρήματα, οπότε 200 και 200 τους δύο μήνες, αυτά τα 300 ευρώ θα έχει φορολόγηση.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ανά μήνα, ναι.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Για το άρθρο 19, παραχωρεί τη χρήση της ζώνης «Ναυάγιο Ζακύνθου», στον ομώνυμο Δήμο, με σκοπό την ανάδειξη και αξιοποίηση της περιοχής.

Ερωτήματα, τίθενται για το πως ο Δήμος θα αξιοποιήσει και θα αναδείξει την περιοχή, λαμβάνοντας υπόψιν την προστασία του περιβάλλοντος και της ασφάλειας.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Χαλκιά. Κυρίες και κύριοι συνάδελφοι, ολοκληρώθηκαν οι τοποθετήσεις των Εισηγητών και των Ειδικών Αγορητών.

Έχουν ζητήσει να τοποθετηθούν δύο συνάδελφοι Βουλευτές, η κυρία Τζάκρη Θεοδώρα και ο κ. Λεονταρίδης Θεόφιλος και θα κλείσει ο Υφυπουργός Εθνικής Οικονομίας και Οικονομικών, κ. Δήμας.

Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι, προχθές πήρα το λόγογια να υποστηρίξω δύο τροπολογίες που καταθέσαμε σήμερα, νομότυπα και εμπρόθεσμα και θα εισαχθούν προς συζήτηση και στην Ολομέλεια. Η πρώτη αφορά την επαναφορά της αίτησης αναστολής κατά του πλειστηριασμού πρώτης κατοικίας και στους δυο βαθμούς και αυτό, γιατί είναι εκρηκτική η αύξηση των πλειστηριασμών τα τελευταία χρόνια, με την ακρίβεια και τα χρέη των μνημονίων να έχουν «στοιχειώσει» τα Ελληνικά νοικοκυριά που αδυνατούν, πλέον, να ανταπεξέλθουν στις υποχρεώσεις τους και είναι άκρως ενδεικτικά τα στοιχεία της Ελληνικής Στατιστικής Αρχής, από την καταγραφή των εργασιών των 2.654 συμβολαιογράφων, τα οποία αποκαλύπτουν πως οι πλειστηριασμοί «εκτοξεύτηκαν» το 2023 σε 7.291 από 5.760, το 2022, σημειώνοντας αύξηση 26,6%. Ωστόσο, το 2021, έτος κατά το οποίο ξεκινά η απεργιακή κρίση με την εκτόξευση των τιμών στο ρεύμα, το φυσικό αέριο και το πετρέλαιο και ακολούθησαν βεβαίως και ασύλληπτες ανατιμήσεις που κρατούν μέχρι σήμερα, οι πλειστηριασμοί «άγγιζαν» τους 2.393. Δηλαδή μέσα σε δύο χρόνια αυξήθηκαν κατά 205%. Σύμφωνα, μάλιστα, με τα στοιχεία της Ελληνικής Στατιστικής Αρχής, οι λιγότεροι πλειστηριασμοί, της τελευταίας 10ετίας, καταγράφηκαν το 2016, όταν πραγματοποιήθηκαν μόλις 624 πλειστηριασμοί.

Με βάση τα ίδια στοιχεία της ΕΛΣΤΑΤ, οι καταθέσεις κατασχετήριων εκθέσεων, μειώθηκαν οριακά κατά 0,8% και διαμορφώθηκαν σε 14.721 από 14.939, το 2022, ενώ το 2021, ήταν αισθητά χαμηλότεροι, 96.199, δηλαδή, πάλι μέσα σε δύο χρόνια υπερδιπλασιάστηκαν.

**Τώρα ο ν. 4335/2015 στη μνημονιακή λογική της διάσωσης του τραπεζικού συστήματος κατήργησε το άρθρο 938 του Κώδικα Πολιτικής Δικονομίας, με το οποίο ο οφειλέτης, που ήταν συνήθως ο δανειολήπτης είχε τη δυνατότητα να αποκρούει επικείμενο πλειστηριασμό προβάλλοντας τις αντιρρήσεις του, δηλαδή, αποστέρηση ουσιαστικά ολοσχερώς από τον οφειλέτη τη συνταγματικώς επιβεβλημένη κατά το άρθρο 20 αστική προστασία που προβλέπονταν στην ελληνική έννομη τάξη χωρίς διακοπή από το 1968.**

**Ο νόμος στη συνέχεια 4842/11, έξι χρόνια μετά, επανέφερε το άρθρο 938 του Κώδικα Πολιτικής Δικονομίας, εξαιρώντας όμως τους πλειστηριασμούς ακινήτων, για τους οποίους δίνει την περιορισμένη δυνατότητα άμυνας, με αίτηση αναστολής αποκλειστικά και μόνο στη δευτεροβάθμια δίκη. Και έγιναν ρυθμίσεις, οι οποίες εδράζοντας στη μη πραγματική παραδοχή ότι στους επτά μήνες που μεσολαβούν ανάμεσα στην κατάσχεση και τον πλειστηριασμό έχει ολοκληρωθεί ο πρώτος βαθμός της δίκαιης ανακοπής που κατά τον Κώδικα Πολιτικής Δικονομίας οφείλει να περατώνεται στο εξάμηνο. Έτσι η μεν πρώτη διάταξη του 2015 θεώρησε περιττή την δυνατότητα έκδοσης αντιρρήσεων οφειλέτη, και η διάταξη του 2011 την αναγνωρίζει μεν αλλά σε ότι αφορά τα ακίνητα την προβλέπει στην πλειονότητα των περιπτώσεων σε χρόνο που η αναγκαστική εκτέλεση έχει εξελιχθεί και ο πλειστηριασμός έχει εκτελεστεί.**

**Συνεπώς, η διάταξη του άρθρου 938 του Κώδικα Πολιτικής Δικονομίας όπως ισχύει είναι ευθέως αντισυνταγματική και έχει αποβεί διάταξη εργαλείο για την ορθολογική των ακινήτων με σοβαρότατες κοινωνικές και οικονομικές συνέπειες.**

**Η πρόβλεψη, επομένως, της αίτησης αναστολής πλειστηριασμού κρίνεται επιβεβλημένη και για τους δύο βαθμούς δικαιοδοσίας λόγω των μεταβολών στην εν λόγω διάταξη σε συνδυασμό με την άνιση ταχύτητα των δικαστηρίων της χώρας ως προς την έκδοση αποφάσεων επί των ανακοπών και δεδομένων που τυχόν μεταβατικές διατάξεις θα προσέθεταν περαιτέρω ανισότητες και δυσχέρειες.**

**Αυτό υπαγορεύεται και από την νομολογία των δικαστηρίων μας, οι οποίες σε σωρεία αποφάσεων της Ολομέλειας του Συμβουλίου της Επικρατείας του ΔΕΚ έχει κρίνει ότι το άρθρο 938 η αναστολή δηλαδή, του άρθρου 938 στους δυο βαθμούς δικαιοδοσίας υπαγορεύεται και από το άρθρο 20 του Συντάγματος και από το άρθρο 13 της ΕΣΔΑ. Η δεύτερη τροπολογία, που καταθέσαμε αφορά στην ανακατανομή του πλειστηριάσματος υπέρ του πρώτου οφειλέτη στις εφορίες και τα ασφαλιστικά ταμεία και εις βάρος των τραπεζών.**

**Με απλά λόγια ειδικά για την τροπολογία που έπρεπε ήδη να την έχει νομοθετήσει η Κυβέρνηση τη στιγμή που το ΤΚΣ αποχώρησε με ζημία του από τις συστημικές τράπεζες επαναφέρει το προβάδισμα του δημοσίου έναντι των ιδιωτών στην είσπραξη του προϊόντος των πλειστηριασμών, κάτι που προφανώς, η κυβέρνηση δεν θέλει να πράξει γιατί οι τράπεζες παραμένουν οι βασικοί χορηγοί της πολιτικής της και τα funds, που αυτοί κατασκεύασαν παραμένουν ο κύριος μοχλός της επιθυμητής από την Κυβέρνηση φτωχοποίησης των Ελλήνων και της υφαρπαγής ακόμα και της πραγματικής εναπομείνασας περιουσίας τους .**

**Αντιθέτως, ο καθ ου πλειστηριασμός οφειλέτης με τη ρευστοποίηση ακίνητης περιουσίας του ανακουφίζει σύμφωνα με την τροπολογία πιο ικανοποιητικά τις οφειλές του προς το δημόσιο και ασφαλιστικούς φορείς συνθήκη που διευκολύνει το ενδεχόμενο επιχειρηματικής επανεκκίνησης αποφυγής ποινικών διώξεων για χρέη προς το δημόσιο και συνταξιοδότησης που παρεμποδίζεται λόγω χρεών. Απαραίτητη λοιπόν, κρίνεται και η τροποποίηση του άρθρου 977 του Κώδικα Πολιτικής Δικονομίας. Τα ποσοστά των απαιτήσεων των άρθρων 975 και 976 σχετικά με την ικανοποίηση των προνομιούχων και μη προνομιούχων απαιτήσεων. Αυτές οι δύο τροπολογίες ήθελα να θίξω κ. Πρόεδρε, τις οποίες όπως σας είπα έχουμε καταθέσει εμπρόθεσμα και νομότυπα στην Επιτροπή αυτή στη δεύτερη ανάγνωση και ως εκ τούτου θα εισαχθούν προς συζήτηση και στην Ολομέλεια. Σας ευχαριστώ πολύ .**

**ΑΘΑΝΑΣΙΟΣ ΚΑΒΒΑΔΑΣ(Πρόεδρος της Επιτροπής): Ευχαριστούμε την ανεξάρτητη βουλευτή κ. Τζάκρη. Η τροπολογία σας έχει ληφθεί υπόψη του κ . Υπουργού θα δοθούν και στους Ειδικούς Αγορητές και τους Εισηγητές.**

**Τον λόγο τον έχει ο κ . Λεονταρίδης.**

**ΘΕΟΦΙΛΟΣ ΛΕΟΝΤΑΡΙΔΗΣ: Κύριε Πρόεδρε, να εκφράσω και εγώ τα ειλικρινή μου συλλυπητήρια για τους δύο συμπατριώτες μας που έχασαν τη ζωή τους από τα ακραία καιρικά φαινόμενα. Συζητούμε, ένα ακόμα νομοσχέδιο του Υπουργείου Εθνικής Οικονομίας και Οικονομικών, με μέτρα ελάφρυνσης των φορολογικών βαρών των συμπολιτών μας . Κάνουμε πράξη την υπόσχεσή μας ότι ένα σημαντικό κομμάτι των εσόδων που προκύπτουν από την αντιμετώπιση της φοροδιαφυγής, θα επιστρέφεται στους πολίτες, μέσω της μείωσης των φορολογικών βαρών. Δεν πρέπει ωστόσο να ξεχνάμε τα πολύ σημαντικά βήματα που έχουν γίνει μέχρι τώρα.**

Από το 2019 καταργήθηκαν ή μειώθηκαν πάνω από 60 φόροι. Μειώθηκε για παράδειγμα ο εισαγωγικός φορολογικός συντελεστής για τους φτωχότερους από το 22% στο 9%. Μειώθηκε ο ΕΝΦΙΑ κατά 35%. Αυξήθηκε το αφορολόγητο για τα παιδιά. Καταργήθηκε η εισφορά αλληλεγγύης και μειώθηκαν οι ασφαλιστικές εισφορές, οι οποίες από 1.1.2025 περιορίζονται περαιτέρω κατά 1%.

Η Ελλάδα, επίσης, σύμφωνα με τα στοιχεία της Eurostat, είχε τη μεγαλύτερη μείωση φόρων ως προς το ΑΕΠ μεταξύ των χωρών της Ευρωπαϊκής Ένωσης από 42,8% το 2022 σε 40,7% το 2023.

Σε επίπεδο ονομαστικών αποδοχών ο κατώτατος μισθός από 650 ευρώ το 2019 αυξήθηκε στα 830 ευρώ τον Απρίλιο του 2024 και θα αυξηθεί περαιτέρω το 2025 με τη διαδικασία διαβούλευσης που ισχύει. Ο μέσος μισθός από 1046 ευρώ το 2019 τώρα υπολογίζεται σε πάνω από 1.300 ευρώ.

Όλα αυτά έγιναν. Θα ρωτήσει κανείς, είναι αρκετά; Απαντούμε, όχι. Για αυτό ακριβώς φέρνουμε σήμερα το παρόν νομοσχέδιο που περιλαμβάνει ένα πλέγμα φοροελαφρύνσεων και παροχών. Συγκεκριμένα στις προβλέψεις του περιλαμβάνονται:

Μείωση κατά μία επιπλέον μονάδα των ασφαλιστικών εισφορών. Ήδη έχουν μειωθεί τα τελευταία χρόνια από η Νέα Δημοκρατία κατά 4,4 ποσοστιαίες μονάδες. Από την επιπλέον μείωση αυτή θα ωφεληθούν τόσο οι εργοδότες μέσω της περαιτέρω μείωσης του μη μισθολογικού κόστους όσο και οι εργαζόμενοι του ιδιωτικού και δημόσιου τομέα μέσω της αύξησης των καθαρών αποδοχών τους.

Κατάργηση του τέλους επιτηδεύματος για όλα τα φυσικά πρόσωπα, ελεύθεροι επαγγελματίες, αυτοαπασχολούμενοι, καθώς και εργαζόμενοι που αμείβονται με μπλοκάκι.

Απαλλαγή φόρου εισοδήματος για 3 έτη για ακίνητα έως 120 τετραγωνικά μέτρα που θα ενοικιαστούν μεταξύ της 8ης Σεπτεμβρίου 2024 και της 31ης Δεκεμβρίου 2025 με συμβόλαια τουλάχιστον τριετούς μίσθωσης και τα οποία δηλώνονταν προηγουμένως ως κενά ή είχαν διατεθεί για βραχυχρόνια μίσθωση.

Απαλλαγή από τον φόρο ασφαλίστρων 15% των συμβολαίων υγείας για παιδιά έως 18 ετών. Σε περίπτωση οικογενειακού ή ομαδικού συμβολαίου ο φόρος μειώνεται αναλογικά με τον αριθμό των ανήλικων μελών που καλύπτει.

Διπλάσια μείωση ΕΝΦΙΑ από το 2025 από 10% σε 20% για κατοικίες φυσικών προσώπων φορολογητέας αξίας έως 500.000 ευρώ που είναι ασφαλισμένες για φυσικές καταστροφές, πυρκαγιά, σεισμό, πλημμύρα.

Κατάργηση τέλους σταθερής τηλεφωνίας 5% για συνδέσεις με οπτική ίνα.

Φοροαπαλλαγή οικειοθελών παροχών επιχειρήσεων για νέους γονείς για επίδομα έως 5.000 ευρώ για κάθε τέκνο προσαυξανόμενο κατά 5.000 ευρώ για κάθε επιπλέον τέκνο και για παροχή έως 5.000 ευρώ ετησίως για την κάλυψη δαπάνης βρεφονηπιακών και παιδικών σταθμών.

Φορολόγηση αμοιβής για εφημερίες γιατρών με συντελεστή 22%. Το μηνιαίο καθαρό όφελος μεσοσταθμικά για τους γιατρούς υπολογίζεται στα 150 ευρώ και σε πολλές περιπτώσεις ξεπερνά τα 200 ευρώ.

Παροχή κινήτρων για συγχωνεύσεις και εξαγορές επιχειρήσεων που αφορούν στη μικρή επιχειρηματικότητα συνολικού κόστους 40.000.000 ευρώ.

Υπάρχουν επίσης προβλέψεις ειδικά για τις ευάλωτες κοινωνικές ομάδες.

Η Κυβέρνηση προχωρά από το Δεκέμβριο με την ψήφιση του νομοσχεδίου στην έκτακτη οικονομική ενίσχυση σε 1,9 εκατομμύρια ευάλωτους οικονομικά συμπολίτες μας με το συνολικό ποσό των 243.000.000 ευρώ. Το ποσό αυτό θα καταβληθεί με τη μορφή έκτακτου επιδόματος κοινωνικής αλληλεγγύης και αφορά τα εξής: Πρώτον, έκτακτη οικονομική ενίσχυση σε συνταξιούχους με προσωπική διαφορά άνω των 10 ευρώ. Χορηγείται την 31η Δεκεμβρίου 2024 ως εξής: 200 ευρώ για σύνταξη έως 700 ευρώ, 150 ευρώ για σύνταξη από 800 έως 1.100 ευρώ, 100 ευρώ για σύνταξη από 1.100 ευρώ έως και 1.600 ευρώ.

Τονίζεται, επίσης, πως όσοι συνταξιούχοι δεν έχουν προσωπική διαφορά θα δουν τις συντάξεις τους να αυξάνονται σε ένα ποσοστό της τάξεως του 2,4% από τις αρχές του 2025 με τις συντάξεις του Ιανουαρίου που προκαταβάλλονται στα τέλη Δεκεμβρίου.

 Δεύτερον. Έκτακτη οικονομική ενίσχυση ύψους 200 ευρώ ως την 31η Δεκεμβρίου σε ευάλωτες κοινωνικές ομάδες και συγκεκριμένα: στους δικαιούχους επιδομάτων αναπηρίας και e-efka, στους δικαιούχους του επιδόματος απολύτου αναπηρίας για συνταξιούχους του πρώην ΟΓΑ που λαμβάνουν μόνο τη βασική σύνταξη αν έχουν εφ’ όρου ζωής ποσοστό αναπηρίας 100%, στους δικαιούχους του επιδόματος νόσου και ανικανότητας των συνταξιούχων του δημοσίου, στους δικαιούχους το εξω-ιδρυματικού επιδόματος τα οποία χορηγούνται από τον e-efka, στους δικαιούχους επιδόματος ΑμεΑ του ΟΠΕΚΑ, στους ανασφάλιστους υπερήλικες. Ειδικά οι δικαιούχοι του επιδόματος παιδιού του ΟΠΕΚΑ θα λάβουν μία επιπλέον δόση, παροχή επιπλέον 50% του μηνιαίου επιδόματος στους δικαιούχους του ελάχιστου εγγυημένου εισοδήματος.

Αγαπητοί συνάδελφοι, ο αγώνας για τη βελτίωση της ζωής των συμπολιτών μας είναι συνεχής. Δεν θα σταματήσουμε να εργαζόμαστε για να κάνουμε καλύτερες τις συνθήκες διαβίωσης για όλους παραμένοντας σταθερά δίπλα σε κάθε πολίτη.

Σας ευχαριστώ .

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):**  Ευχαριστώ πολύ κύριε Πρόεδρε.

Αρχικά θέλω και εγώ να εκφράσω τα συλλυπητήρια στις οικογένειες των θυμάτων από τα ακραία καιρικά φαινόμενα. Να πω, πως ήδη βρίσκονται στις περιοχές κυβερνητικά κλιμάκια από το Υπουργείο Κλιματικής Κρίσης και Πολιτικής Προστασίας, ώστε να προχωρήσουν όσο το δυνατόν όλες οι απαραίτητες ενέργειες.

Κυρίες και κύριοι Βουλευτές, το προς ψήφιση φορολογικό νομοσχέδιο είναι εξαιρετικά σημαντικό με δεδομένους τους στόχους του. Εδώ πέρα, πριν ξεκινήσω θέλω να εκφράσω την έκπληξή μου πως τόσο ο Εισηγητής του Κ.Κ.Ε. όσο και ο Εισηγητής της «Νέας Αριστεράς» δεν μιλήσανε για το τι κάνει το φορολογικό νομοσχέδιο αλλά χαρακτηριστικά είπατε, κύριε συνάδελφε, για το τι δεν κάνει το φορολογικό νομοσχέδιο. Προφανώς δεν θέλετε να μιλήσετε για τις θετικές διατάξεις που υπάρχουν κατά κοινή ομολογία, και εγώ αυτό που καταλαβαίνω είναι ότι ψάχνετε για δικαιολογίες γιατί να μην τον ψηφίσετε.

Εγώ, όμως, θα σας πω ότι οι στόχοι του νομοσχεδίου είναι η ενίσχυση του διαθέσιμου εισοδήματος των πολιτών, της βελτίωσης της ευημερίας τους, τη θωράκιση της ελληνικής οικονομίας απέναντι στην εξελισσόμενη κλιματική κρίση, τη συμβολή του στην ανάπτυξη οικονομίας μέσω της προώθησης της έρευνας και της καινοτομίας και όλοι οι παραπάνω στόχοι είναι απαιτητικοί, φιλόδοξοι και ως τέτοιοι απαιτούν πολλή δουλειά από όλους μας. Ωστόσο, είναι απαραίτητο να επιτευχθούν ώστε η χώρα μας να πάει ακόμα πιο μπροστά όπως της αξίζει. Και αυτό θα το πετύχουμε μέσω του εξορθολογισμού των φόρων και της μείωσης τους εκεί που μπορούμε και εκεί που πρέπει. Και θα το πετύχουμε γιατί είμαστε υποχρεωμένοι να το πετύχουμε έχοντας την εμπιστοσύνη του ελληνικού λαού.

Όπως με τις προηγούμενες ομιλίες μου, η Κυβέρνηση από το 2019 έως σήμερα έχει κάνει 60 μειώσεις φόρων και με το προς ψήφιση φορολογικό νομοσχέδιο φέρνουμε άλλες 12 μειώσεις, γιατί ο ισχυρός ρυθμός ανάπτυξης της οικονομίας μας σε συνδυασμό με την πάταξη της φοροδιαφυγής μάς επιτρέπει να μειώσουμε ακόμα περισσότερο τους φόρους και τις ασφαλιστικές εισφορές.

Ενδεικτικά αναφέρω πως έχουμε κάνει μειώσεις στον ΕΝΦΙΑ, στο φόρο επιχειρήσεων, στις ασφαλιστικές εισφορές, στην προκαταβολή φόρου, στο ΦΠΑ στην εστίαση, στην εισφορά αλληλεγγύης, αναστολή Φ.Π.Α. στην οικοδομή, αύξηση του αφορολόγητου για γονικές παροχές, μείωση του Φ.Π.Α. στο 6% για μία σειρά προϊόντων, νομίζω, τις 72 συνολικές μειώσεις φόρου τις κατέθεσα και στα πρακτικά στην προηγούμενη συνεδρίαση της Επιτροπής Οικονομικών Υποθέσεων.

Στο στόχο της μείωσης της φοροδιαφυγής κάναμε τη διασύνδεση των ταμειακών μηχανών με τα POS, ένα εμβληματικό έργο με το οποίο μόνο μέσα στο πρώτο εννεάμηνο του 2024 τα έσοδα από τον ΦΠΑ έχουν αυξηθεί κατά 11,2% σε σύγκριση με το πρώτο εννεάμηνο του 2023. Πλέον, παράλληλα με τη σύνδεση των ταμειακών μηχανών στο ηλεκτρονικό σύστημα της ΑΑΔΕ καθίσταται δυνατή η καταγραφή των συναλλαγών και η δήλωση του Φ.Π.Α. που αντιστοιχεί στην εκάστοτε συναλλαγή σε πραγματικό χρόνο. Ήδη έχουν γίνει μέχρι τώρα πάνω από 430.000 συνδέσεις POS με ταμειακές μηχανές μόνο στο 2024.

Στην ίδια κατεύθυνση εντάσσεται και η ολοκλήρωση του my data, με την ενσωμάτωση και την αξιοποίηση όλων των συναλλαγών τερματικών POS, Ψηφιακών Δελτίων αποστολής και Ψηφιακού πελατολογίου που συμβάλλουν καθοριστικά στη μείωση του Διοικητικού βάρους, για τις επιχειρήσεις και τη βελτίωση της Φορολογικής συμμόρφωσης, μέσω της προώθησης των Ηλεκτρονικών συναλλαγών.

Η ΑΑΔΕ χρησιμοποιεί την πλατφόρμα my data για την τήρηση ηλεκτρονικών βιβλίων από τις επιχειρήσεις, την ηλεκτρονική τιμολόγηση και τη διασύνδεση όλων των φορολογικών ταμειακών μηχανών, με τα πληροφοριακά συστήματα της. Η αύξηση των ηλεκτρονικών συναλλαγών, είναι παραπάνω από εμφανής. Παραστατικά, αποδείξεις και τιμολόγια, περνούν μέσα από τον ηλεκτρονικό μηχανισμό της Ανεξάρτητης Αρχής, Δημοσίων Εσόδων. Περίπου πέντε δισεκατομμύρια διαβιβάσεις παραστατικών έχουν γίνει μέσα από το my data. Η Ψηφιοποίηση των Συναλλαγών, ενισχύει κατακόρυφα την αποτελεσματικότητα των Φορολογικών Ελέγχων.

Εκτός από τις φοροαπαλλαγές κύριε Εισηγητά, της «Πλεύσης Ελευθερίας», να υπογραμμίσω και τη σημασία της αποκλιμάκωσης του Δημοσίου χρέους, σε κάποιες περιπτώσεις προβαίνουμε ακόμα και σε αποπληρωμές πριν από το προκαθορισμένο χρονικό διάστημα. Με τον τρόπο αυτό μπορούμε να έχουμε επανακτήσει τόσο την επενδυτική βαθμίδα και την αξιοπιστία της χώρας στο εξωτερικό και έχουμε πετύχει την ταχύτερη αποκλιμάκωση Δημοσίου χρέους που έχει γίνει στην ιστορία της Ευρωπαϊκής Ένωσης.

Πιο συγκεκριμένα, ο λόγος του Δημοσίου χρέους προς το ΑΕΠ πριν από τέσσερα χρόνια, ήταν στο 209,4%. Για φέτος υπολογίζεται στο 154,% το 2025 στα 147,5%. Η μείωση είναι της τάξεως του 61,9% του ΑΕΠ σε μία πενταετία. Δηλαδή και εδώ πέρα, επειδή οι περισσότεροι από εμάς, είμαι βέβαιος πως είμαστε και γονείς, και είμαι σίγουρος ότι θέλουμε να παραδώσουμε στην επόμενη γενιά μια πολύ καλύτερη κατάσταση και όσον αφορά το Δημόσιο χρέος, σε σχέση με αυτό το οποίο παραλάβαμε.

Πάμε όμως πιο συγκεκριμένα στις Διατάξεις του νομοσχεδίου, ειδικότερα το κεφάλαιο για την Έρευνα και την Καινοτομία, ελπίζω πραγματικά να το υπερψηφίσουν το σύνολο των πολιτικών κομμάτων. Ακούσαμε στην ακρόαση των Φορέων και νομίζω πως κανείς δεν μπορεί να το αμφισβητήσει αυτό ότι οι Φορείς από την Έρευνα και την Καινοτομία στηρίζουν τις συγκεκριμένες Διατάξεις. Δεν ισχυρίζομαι κύριε Εισηγητά της Αξιωματικής Αντιπολίτευσης πως είναι τέλειες και προφανώς θα δοκιμαστούν. Δεν ανακαλύπτουμε την πυρίτιδα ή τον τροχό, αλλά ναι παίρνουμε βέλτιστες πρακτικές και άλλων χωρών και βελτιώνουμε ακόμα περισσότερο τις ισχύουσες διατάξεις για την Έρευνα και την Καινοτομία.

Η Ελλάδα, θα δίνει πλέον τα πιο ανταγωνιστικά φορολογικά κίνητρα για την Έρευνα και Καινοτομία από οποιαδήποτε άλλη Ευρωπαϊκή χώρα. Πριν από τέσσερα χρόνια, είχαμε πάρει τις υπέρ-εκπτώσεις δαπανών, Έρευνας και Ανάπτυξης από το 130% τα πήγαμε στο 200% με τις νέες ρυθμίσεις αυτές φτάνουν το 250% όταν υπάρχει σύνδεση μεταξύ επιχείρησης που επενδύει στην Έρευνα και την Ανάπτυξη, με Ερευνητικό Κέντρο Πανεπιστήμιο ή νεοφυή επιχείρηση.

Ο σκοπός είναι ξεκάθαρος, θέλουμε να συνδέσουμε ακόμα πιο αποτελεσματικά την παραγόμενη Έρευνα στα ερευνητικά κέντρα της χώρας, τα πανεπιστήμια και τις νεοφυείς επιχειρήσεις με την αγορά. Για τις δαπάνες Επιστημονικής και Τεχνολογικής Έρευνας, οι οποίες πραγματοποιούνται από πολύ μικρές-μικρές και μεσαίες επιχειρήσεις, οι οποίες αποτελούν και τη μεγάλη πλειοψηφία των ελληνικών επιχειρήσεων, δίνουμε ακόμα ισχυρότερο φορολογικό κίνητρο και οι υπερ. εκπτώσεις δαπανών πάνε στο 300%, άρα η προσαύξηση είναι κατά 200% με την προϋπόθεση όμως ότι αυτές οι δαπάνες υπερβαίνουν το 20% των συνολικών δαπανών της επιχείρησης.

Άρα είναι επιχειρήσεις έντασης –γνώσης, επενδύουν ένα πολύ μεγάλο ποσοστό του τζίρου τους, σε δαπάνες Έρευνας και Ανάπτυξης. Σε κάποιες περιπτώσεις και μόνο για τις πολύ μικρές-μικρές και μεσαίες επιχειρήσεις, το ποσοστό αυτό μπορεί να φθάσει προσαύξηση ακόμα και στο 215 %. Επεκτείνουμε όμως και τα κίνητρα για τους επενδυτικούς αγγέλους, ώστε να ενισχύσουμε ακόμα περισσότερο την εναλλακτική χρηματοδότηση στο οικοσύστημα, Καινοτομία, στην πραγματικότητα αυτό το οποίο κάνουμε είναι τριπλασιάζουμε το φορολογικό κίνητρο. Ο Εισηγητής της Αξιωματικής Αντιπολίτευσης, είπε για 33% στην πραγματικότητα είναι 50% η έκπτωση η φορολογική για τα φυσικά πρόσωπα που εισφέρουν κεφάλαιο σε κεφαλαιουχική εταιρεία. Το κάθε φυσικό πρόσωπο μπορεί να κάνει έως τρεις επενδύσεις της τάξεως των 300.000 ευρώ σε νεοφυείς επιχειρήσεις και να έχει έκπτωση 50%.

Άρα και εδώ πέρα, νομίζουμε ότι θα είναι πολύ σημαντικό για το οικοσύστημα καινοτομίας, για τις νεοφυείς επιχειρήσεις να έχουν ακόμα περισσότερα κεφάλαια διαθέσιμα.

Τα ίδια ισχύουν και για εισφορά κεφαλαίου σε αμοιβαίο κεφάλαιο επιχειρηματικών συμμετοχών. Προβλέπεται, από 1η Ιανουαρίου του 2025, η χορήγηση ειδικής άδειας παραμονής για επένδυση της τάξης των 250.000 ευρώ σε νεοφυή επιχείρηση, εγγεγραμμένη στο Μητρώο Νεοφυών Επιχειρήσεων, στο Elevate Greece.

Επεκτείνεται το κίνητρο για εμπορική εκμετάλλευση ευρεσιτεχνίας, η λεγόμενη πατέντα. Με τη νέα ρύθμιση, εκτός από την ισχύουσα για τρία χρόνια απαλλαγή των κερδών της επιχείρησης από την εμπορική εκμετάλλευση της πατέντας, για επιπλέον 7 χρόνια θα υπάρχει μια έκπτωση της τάξεως του 10% στο φόρο εισοδήματος για όσους κατέχουν την ευρεσιτεχνία αυτή.

Επίσης, παρέχονται σημαντικά κίνητρα για συγχωνεύσεις και εξαγορές επιχειρήσεων που αφορούν στη μικρή επιχειρηματικότητα. Δίνουμε φορολογικά κίνητρα για μετασχηματισμό, συγχωνεύσεις επιχειρήσεων, μειώνοντας μεταξύ άλλων το ελάχιστο όριο του εταιρικού κεφαλαίου το οποίο απαιτείται να έχει η νομική οντότητα από 125.000 ευρώ που είναι σήμερα στις 100.000 ευρώ, για να μπορέσει να συμπεριλάβει ακόμα περισσότερες επιχειρήσεις.

Επιπλέον, η λήπτρια εταιρεία στο πλαίσιο του εταιρικού μετασχηματισμού μπορεί να κάνει μεταφορά ζημιών της εισφέρουσας εταιρείας, υπό τους ίδιους ακριβώς όρους όπως θα ίσχυαν για την εισφέρουσα εάν δεν είχε πραγματοποιηθεί ο μετασχηματισμός. Ενώ, η υπεραξία που προκύπτει από τη συγχώνευση δεν συνεπάγεται τη δημιουργία φορολογικής υποχρέωσης για την λήπτρια εταιρεία ή για την εταιρεία υπό τη νέα της νομική μορφή, σε περίπτωση μετατροπής.

Με το προς ψήφιση φορολογικό νομοσχέδιο, συνεχίζουμε όμως τις μειώσεις της φορολογίας. Και αναφέρω συγκεκριμένες μειώσεις τις οποίες υλοποιούμε.

Πρώτον, η μείωση κατά μία επιπλέον μονάδα των ασφαλιστικών εισφορών. Με αυτή τη μείωση, πάμε σωρευτικά από το 2019 μέχρι σήμερα σε μείωση ασφαλιστικών εισφορών της τάξεως του 5,4%. Η μεγαλύτερη μείωση που έχει γίνει τα τελευταία χρόνια σε οποιαδήποτε ευρωπαϊκή χώρα. Και ο στόχος μας, η δέσμευσή μας είναι να προχωρήσουμε σε επιπλέον μείωση των ασφαλιστικών εισφορών κατά μισή ποσοστιαία μονάδα μέχρι το τέλος της θητείας μας.

Η κατάργηση του τέλους επιτηδεύματος. Το τέλος επιτηδεύματος είναι ένας φόρος που επιβλήθηκε το 2011 στην αρχή της οικονομικής κρίσης. Πλέον, προχωρούμε στην πλήρη κατάργηση για όλα τα φυσικά πρόσωπα, ελεύθερους επαγγελματίες με μπλοκάκι, χωρίς μπλοκάκι, στο σύνολο τους.

Η απαλλαγή φόρου εισοδήματος για 3 έτη για ακίνητα που θα ενοικιαστούνε, τα οποία δηλώνονταν προηγουμένως ως κενά ή είχαν διατεθεί για βραχυχρόνια μίσθωση.

Η απαλλαγή από το φόρο ασφαλίστρων 15% των συμβολαίων υγείας για παιδιά έως 18 ετών. Και σε περίπτωση προφανώς οικογενειακού ή ομαδικού συμβολαίου, ο φόρος μειώνεται αναλογικά με τον αριθμό των ανήλικων μελών που καλύπτει.

Διπλάσια μείωση του ΕΝΦΙΑ από το 2025, από 10 στο 20% για κατοικίες φυσικών προσώπων, φορολογητέας αξίας έως 500.000 ευρώ που είναι ασφαλισμένες για φυσικές καταστροφές. Προϋπόθεση είναι η ασφάλιση να αφορά το προηγούμενο έτος με διάρκεια τουλάχιστον τριών μηνών. Αν η διάρκεια της ασφάλισης των προηγούμενων εδαφίων είναι μικρότερη του ενός έτους, η μείωση του ΕΝΦΙΑ προσαρμόζεται αναλογικά.

Κατάργηση του τέλους σταθερής τηλεφωνίας 5% για συνδέσεις με οπτική άνω των 100Mbps.

Φοροαπαλλαγή παροχών επιχειρήσεων για νέους γονείς. Συγκεκριμένα, προβλέπονται εξαιρέσεις από τον υπολογισμό του εισοδήματος από μισθωτή εργασία. Πρώτον, για επίδομα έως 5.000 ευρώ για κάθε τέκνο που αποκτά ο εργαζόμενος και καταβάλλεται μέσα σε 12 μήνες από τον τοκετό, προσαυξανόμενο κατά 5.000 ευρώ για κάθε επιπλέον τέκνο. Ή για παροχή έως 5.000 ευρώ ετησίως που χορηγούν οι εργοδότες στους εργαζόμενους για την κάλυψη της δαπάνης βρεφονηπιακών και παιδικών σταθμών.

Η φορολόγηση αμοιβής για εφημερίες ιατρών με συντελεστή 22%. Το μηνιαίο καθαρό όφελος μεσοσταθμικά για τους ιατρούς υπολογίζεται στα 150 ευρώ. Σε πολλές περιπτώσεις όμως, ξεπερνάει και τα 200 ευρώ.

Παράταση αναστολής ΦΠΑ για νέες οικοδομές έως το τέλος του νέου έτους, 31/12/2025. Επιπλέον των παραπάνω όμως, με το νομοσχέδιο προβλέπεται παράταση έως τις 31 Δεκεμβρίου του 2026, της αναστολής επιβολής φόρου υπεραξίας από μεταβίβαση ακινήτου.

Μείωση κατά 50% του ελάχιστου ποσού καθαρού εισοδήματος από την άσκηση επιχειρηματικής δραστηριότητας για ελεύθερους επαγγελματίες που ασκούν τη δραστηριότητά τους και έχουν την κύρια κατοικία τους σε δημοτικές κοινότητες με πληθυσμό μικρότερο των 1.500 κατοίκων. Με αυτή τη ρύθμιση πλέον καλύπτουμε το 89,1% των δημοτικών κοινοτήτων σε όλη την επικράτεια. Και, ναι, είναι διαφορετικό να είσαι ελεύθερος επαγγελματίας σε μία μικρή δημοτική κοινότητα, σε ένα χωριό, από το να είσαι ελεύθερος επαγγελματίας στο κέντρο της Αθήνας.

Η κατ’ έτος αύξηση των ορίων κάθε κλίμακας της Εισφοράς Αλληλεγγύης Συνταξιούχων, κατά τρόπο που αντιστοιχεί με την αύξηση του ύψους των συντάξεων.

Διορθώνουμε το ζήτημα του φιλοδωρήματος, απαλλάσσοντας τα ποσά αυτά έως το ποσό των 300 ευρώ, ανά μήνα, από τον συνυπολογισμό τους, προκειμένου να καθοριστεί ο φόρος εισοδήματος.

Επιφέρουμε βελτιώσεις στον τρόπο υπολογισμού του ελάχιστου καθαρού εισοδήματος των ελευθέρων επαγγελματιών.

Και έχουμε, βέβαια, και τα μέτρα ενίσχυσης του εισοδήματος των πολιτών.

Η έκτακτη οικονομική ενίσχυση σε συνταξιούχους, με προσωπική διαφορά άνω των 10 ευρώ, χορηγείται μέχρι το τέλος του παρόντος έτους. Διακόσια ευρώ για σύνταξη έως και 700 ευρώ, 150 ευρώ για σύνταξη από 700 έως 1.100 ευρώ και 100 ευρώ για σύνταξη από 1.100 έως 1.600 ευρώ.

Έκτακτη οικονομική ενίσχυση ύψους 200 ευρώ, έως την 31η Δεκεμβρίου, σε ευάλωτες κοινωνικές ομάδες και συγκεκριμένα στους δικαιούχους επιδομάτων αναπηρίας του e-ΕΦΚΑ, στους δικαιούχους του επιδόματος απολύτου αναπηρίας, για συνταξιούχους του ΟΓΑ που λαμβάνουν μόνο τη βασική σύνταξη αν έχουν εφ’ όρου ζωής ποσοστό αναπηρίας της τάξεως του 100%, στους δικαιούχους του επιδόματος νόσου και ανικανότητας των συνταξιούχων του δημοσίου, στους δικαιούχους του εισοδηματικού επιδόματος που χορηγούνται από τον e-ΕΦΚΑ, στους δικαιούχους επιδομάτων ΑμεΑ και στους ανασφάλιστους υπερήλικες.

Ειδικά οι δικαιούχοι του επιδόματος παιδιού του ΟΠΕΚΑ θα λάβουν μία επιπλέον δόση.

Παροχή επιπλέον 50% του μηνιαίου επιδόματος στους δικαιούχους του ελάχιστου εγγυημένου εισοδήματος.

Συνολικά, από τις παραπάνω έκτακτες ενισχύσεις που ανέρχονται στο ποσό των 243 εκατομμυρίων ευρώ, ωφελούνται 1,9 εκατομμύρια πολίτες.

Και πραγματικά θέλω να δω αν υπάρχει έστω και ένα πολιτικό κόμμα, το οποίο δεν θα υπερψηφίσει.

Επιπλέον, προβλέπεται αύξηση ειδικής αποζημίωσης της νυχτερινής απασχόλησης, κατά 20%, των ένστολων, από 1/1/2025. Ναι, είναι μια πολύ μικρή αύξηση, αλλά είναι ένα πρώτο βήμα.

Αναμόρφωση, από 1η Ιανουαρίου 2025, του μισθολογικού πλαισίου σπουδαστών των Σχολών Ενόπλων Δυνάμεων.

Καταβολή κινήτρου επίτευξης δημοσιονομικών στόχων σε υπαλλήλους της Ελληνικής Στατιστικής Αρχής.

Επίσης, γίνεται μια πολύ σημαντική αλλαγή. Για πρώτη φορά, αλλάζουμε όλη τη διαδικασία της υποβολής των φορολογικών δηλώσεων. Υιοθετούμε μια πρόταση, η οποία έχει έρθει από τους φορείς και ειδικότερα από το Οικονομικό Επιμελητήριο Ελλάδος. Προβλέπεται, για πρώτη φορά, συγκεκριμένο χρονικό διάστημα 4άρων μηνών. Και με πολύ μεγάλη χαρά θα καταθέσω και την πρόταση του Οικονομικού Επιμελητηρίου.

Έναρξη και λύση, έτσι ώστε να σταματήσουν κάποια φαινόμενα των παρατάσεων, που είναι χαρακτηριστικό φαινόμενο της υποβολής δηλώσεων, στη χώρα μας, κάθε χρόνο. Οι φορολογούμενοι, οι οποίοι καταβάλλουν το φόρο τους μέχρι την καταληκτική ημερομηνία καταβολής της πρώτης από τις 8 δόσεις, ανταμείβονται με έκπτωση φόρου, εκτός αν πληρώσουν με κάρτα. Σήμερα είναι 4% και αυξάνουμε το ποσοστό. Τον πρώτο ενάμιση μήνα είναι 3% για τον επόμενο ενάμιση μήνα και 2% για τον τελευταίο μήνα.

Η ρύθμιση ορίζει συγκεκριμένο χρονικό διάστημα υποβολής των φορολογικών εντύπων των νομικών προσώπων.

Για την επιτυχία του εγχειρήματος αυτού, καθοριστική είναι η σημασία των αρμοδίων Υπηρεσιών του δημοσίου, όσον αφορά την εμπρόθεσμη αποστολή ακριβών στοιχείων. Γι’ αυτόν το λόγο συστήνεται, για πρώτη φορά, στην Ανεξάρτητη Αρχή Δημοσίων Εσόδων, Μητρώο των φορέων που έχουν την υποχρέωση να αποστείλουν στοιχεία, από τις 15 Δεκεμβρίου –σε λίγες μέρες, δηλαδή.

Έως τις 15 Ιανουαρίου, έχουν υποχρέωση τα φυσικά πρόσωπα, τα οποία διοικούν τους φορείς του δημοσίου, να κάνουν την εγγραφή στο Μητρώο και επίσης να δηλώσουν τα ευθυνόμενα πρόσωπα, δηλαδή τα φυσικά πρόσωπα που έχουν την ευθύνη αποστολής των στοιχείων αυτών.

Έως την τελευταία εργάσιμη ημέρα του Φεβρουαρίου, θα πρέπει όλοι οι φορείς του δημοσίου να έχουν αποστείλει, στην Ανεξάρτητη Αρχή Δημοσίων Εσόδων, τα στοιχεία. Σε περίπτωση που ένας φορέας, είτε δεν έχει κάνει εγγραφή, είτε στείλει εκπρόθεσμα τα στοιχεία ή υπάρχουν πολλές ανακρίβειες, τότε φυσικά πρόσωπα που φέρουν την ευθύνη θα έχουν πρόστιμο.

Η φορολογική μας πολιτική στοχεύει στην ενίσχυση των εισοδημάτων των πολιτών, στον εξορθολογισμό των φορολογικών διαδικασιών, στην ενίσχυση της ανθεκτικότητας και της ανταγωνιστικότητας της οικονομίας μας, στη φορολογική δικαιοσύνη και στη βελτίωση της ευημερίας των πολιτών.

Ο στόχος μας είναι τα παραπάνω φορολογικά έσοδα που θα προκύψουν με λιγότερους πόρους να επιστρέψουμε στην ίδια την κοινωνία με τη μορφή καλύτερων υπηρεσιών στην υγεία όπου έχουμε αύξηση στον Προϋπολογισμό σε σχέση με το 2019 της τάξεως του 74%, στην παιδεία και στο σύνολο του κοινωνικού κράτους.

Κυρίες και κύριοι Βουλευτές, ερχόμενοι στη β΄ ανάγνωση θέλω όμως να αναφέρω και κάποιες βελτιώσεις και επαναδιατυπώσεις ως αποτέλεσμα της ακρόασης των φορέων που είχαμε πριν από λίγες μέρες. Επί του άρθρου 5, για την απαλλαγή του φιλοδωρήματος από το φόρο εισοδήματος προστέθηκε νέα παράγραφος 3, ώστε την απαλλαγή των 300 ευρώ μηνιαίως από τον φόρο εισοδήματος για φιλοδωρήματα που λαμβάνουν να τη δικαιούνται και οι διανομείς που συνδέονται με συμβάσεις ανεξάρτητων υπηρεσιών ή έργου μέσω ψηφιακών πλατφορμών - μπλοκάκια, δηλαδή -.

Επί του άρθρου 9, φοροαπαλλαγή 36 μήνες για το εισόδημα φυσικών προσώπων από την εκμίσθωση ακινήτων που δηλώνονταν ως κενά ή είχαν διατεθεί για βραχυχρόνια μίσθωση. Θα κάνουμε δεκτή την πρόταση που έκανε η Εισηγήτρια της Νέας Δημοκρατίας και η ΠΟΜΙΔΑ να μειώσουμε ακόμα περισσότερο σε ένα χρόνο, ώστε να είναι δυνατή η διάθεση ακόμη μεγαλύτερου αριθμού ακινήτων.

Επί του άρθρου 13, απαλλαγή από φόρο ασφαλίσεως συμβολαίων υγείας ανηλίκων, έγιναν δεκτές οι παρατηρήσεις των της Ένωσης Ασφαλιστικών Εταιρειών και συγκεκριμένα έχουμε κάποιες διατυπώσεις. Αποσαφηνίστηκε η φράση «κλάδος υγείας» σε ποιους ακριβώς κλάδους αφορά, ώστε να υπάρχει συγκεκριμένη παραπομπή σε κλάδους που περιλαμβάνουν ασφάλιστρα υγείας.

Διορθώθηκε η πρόβλεψη στα ομαδικά οικογενειακά ασφάλιστρα περί αναλογικής μείωσης του φόρου και προβλέφθηκε ότι δεν καταβάλλεται φόρος για τα καλυπτόμενα μέλη που εμπίπτουν στην παρούσα ρύθμιση.

Επί του άρθρου 26, ασφάλιση οχημάτων έναντι φυσικών καταστροφών, έγινε δεκτή η πρόταση της Ένωσης Ασφαλιστικών Εταιρειών περί απαλοιφή της πρόβλεψης της μη ασφάλισης των οχημάτων σε περίπτωση ακινησίας, καθώς και στην περίπτωση αυτή υφίσταται ο κίνδυνος καταστροφής τους από φυσικά φαινόμενα.

Επί του άρθρου 38, φορολόγηση αμοιβαίων κεφαλαίων επιχειρηματικών συμμετοχών κλειστού τύπου, μετά από πρόταση των φορέων προβλέφθηκε το δικαίωμα επιλογής ως προς τους κανόνες φορολόγησης του ΑΚΕΣ και αν θα φορολογείται το ίδιο ή η οι μεριδιούχοι αυτού, όπως σήμερα ισχύει.

Συγκεκριμένα, με την προτεινόμενη τροποποίηση δίνεται δυνατότητα επιλογής τρόπου φορολόγησης για τα ΑΚΕΣ που συστήνονται από την 1η Ιανουαρίου 2025 και μετά. Η επιλογή τρόπου φορολόγησης γίνεται με δεσμευτική και ανέκκλητη δήλωση που υποβάλλεται κατά τη σύσταση και έναρξη λειτουργίας του ΑΚΕΣ.

Με την πρώτη εναλλακτική επιλογή φορολόγησης εφαρμόζεται φορολόγηση των μεριδιούχων, όχι του ΑΚΕΣ. Με τη δεύτερη εναλλακτική επιλογή φορολόγησης η φορολογική υποχρέωση μεταπίπτει από τους μεριδιούχους στο ίδιο το ΑΚΕΣ.

Επί του άρθρου 87, υποχρεώσεις υποβολής στοιχείων εκ μέρους του δημοσίου τομέα για την προσυμπλήρωση των φορολογικών δηλώσεων επέρχονται οι εξής αλλαγές: Εξειδικεύονται περαιτέρω οι φορείς του δημόσιου τομέα που πρέπει να εγγραφούν στο μητρώο και τα ευθυνόμενα πρόσωπα αυτών. Προβλέφθηκε η δυνατότητα αλλαγής των ευθυνόμενων προσώπων μέχρι την καταληκτική ημερομηνία αποστολής των στοιχείων.

Προβλέφθηκε ανώτατο όριο για τα επιπλέον 50 ευρώ ανά μέρα καθυστέρησης το διπλάσιο του αρχικού προστίμου. Να το εξηγήσω πιο απλά, ότι από τις 15 Μαρτίου και μετά που θα ανοίξει η πλατφόρμα αν ένας φορέας, το φυσικό πρόσωπο, δεν έχει στείλει τα απαραίτητα στοιχεία, κάθε μέρα που αργεί να στείλει τα στοιχεία υπάρχει επιπλέον επιβάρυνση της τάξεως των 50 ευρώ για τα φυσικά πρόσωπα των φορέων.

Σε περίπτωση που διπλασιαστεί το ποσό 2.500 ευρώ το αρχικό πρόστιμο, άρα μέσω 50 ευρώ να φτάσουμε σε άλλα 2.500 ευρώ, εκεί πέρα σταματάει να τρέχει το πρόστιμο. Προβλέπει και δυνατότητα μη επιβολής προστίμου σε περιπτώσεις αποστολής μικρού αριθμού ή ποσοστού εσφαλμένων στοιχείων. Είναι κατανοητό νομίζω, ότι εάν ένας φορέας έχει να στείλει δεκάδες χιλιάδες στοιχεία, προφανώς θα υπάρχουν κάποια λάθη. Σε αυτή την περίπτωση βάζουμε ένα όριο λαθών είτε ένας αριθμός είτε ποσοστό λαθών, όπου εκεί πέρα δεν προβλέπεται. Λογικό είναι, σε κάποιες περιπτώσεις γίνονται κάποια λάθη.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ)***(Ομιλεί εκτός μικροφώνου)***:**Μόνο ποσοστιαία.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Όχι, δεν είναι μόνο ποσοστιαία. Διότι είναι διαφορετική αντιμετώπιση ενός φορέα που έχει να στείλει μικρό αριθμό στοιχείων 10 - 15 και διαφορετική αντιμετώπιση ενός φορέα από το να στείλει δεκάδες χιλιάδες.

Κυρίες και κύριοι, όπως είπα και πριν η Κυβέρνησή μας στοχεύει στην ενίσχυση των εισοδημάτων των πολιτών, στον εξορθολογισμό των φορολογικών διαδικασιών, στην ενίσχυση της ανθεκτικότητας και της ανταγωνιστικότητας της οικονομίας μας, στη φορολογική δικαιοσύνη και τη βελτίωση της ευημερίας των πολιτών. Ο στόχος μας είναι τα παραπάνω φορολογικά έσοδα τα οποία θα προκύψουν με λιγότερους φόρους - και το ξανά τονίζω - να επιστρέψουμε στην ίδια την κοινωνία όπως συμβαίνει στις χώρες όπου ασκείται μία στοιχειωδώς συνετή και υπεύθυνη φορολογική πολιτική. Είμαστε σίγουροι στο Υπουργείο Εθνικής Οικονομίας και Οικονομικών ότι το συγκεκριμένο φορολογικό νομοσχέδιο βαδίζει στη σωστή κατεύθυνση. Εύχομαι όλα τα κοινοβουλευτικά κόμματα να μπορέσουν να ξεπεράσουν μικροπολιτικές σκοπιμότητες που υπάρχουν, να δουν τις θετικές διατάξεις που υπάρχουν και να το υπερψηφίσουν. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Υφυπουργό Εθνικής Οικονομίας και Οικονομικών, τον κύριο Χρίστο Δήμα.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο «Μέτρα για την ενίσχυση του εισοδήματος, φορολογικά κίνητρα για την καινοτομία και τους μετασχηματισμούς επιχειρήσεων και άλλες διατάξεις».

Πριν προχωρήσουμε στην ψηφοφορία επί των άρθρων και του συνόλου ανακεφαλαιώνουμε τις θέσεις των κομμάτων επί της αρχής.

Η Εισηγήτρια της Πλειοψηφίας, η κυρία Τσαμπίκα Ιατρίδη, ψήφισε υπέρ.

Ο Εισηγητής της Μειοψηφίας, ο κ. Παρασκευάς Κουκουλόπουλος, επιφυλάχθηκε.

Η Ειδική Αγορήτρια της Κοινοβουλευτικής Ομάδας «Συνασπισμός Ριζοσπαστικής Αριστεράς - Προοδευτική Συμμαχία», κυρία Μαρίνα Κοντοτόλη, επιφυλάχθηκε.

Ο Ειδικός Αγορητής της Κοινοβουλευτικής Ομάδας «Κομμουνιστικό Κόμμα Ελλάδας», ο κ. Χρήστος Τσοκάνης, καταψήφισε.

Ενώ επιφυλάχθηκαν να τοποθετηθούν στην Ολομέλεια: Ο Ειδικός Αγορητής της Κοινοβουλευτικής Ομάδας «Ελληνική Λύση - Κυριάκος Βελόπουλος», ο κύριος Στυλιανός Φωτόπουλος. Ο Ειδικός Αγορητής της Κοινοβουλευτικής Ομάδας «Νέα Αριστερά», ο κ. Δημήτρης Τζανακόπουλος. Ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα “Νίκη”, ο κ. Ανδρέας Βορύλλας. Ο Ειδικός Αγορητής της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου», ο κ. Αλέξανδρος Καζαμίας. Και ο Ειδικός Αγορητής της Κοινοβουλευτικής Ομάδας «Σπαρτιάτες», ο κ. Αθανάσιος Χαλκιάς.

Στο σημείο αυτό ερωτάται η Επιτροπή. Γίνονται δεκτά τα άρθρα 1 έως 8, 10 έως 37, 39 έως 103 και 105 έως 130 του Σχεδίου Νόμου;

Τα άρθρα 1 έως 8, 10 έως 37, 39 έως 103 και 105 έως 130, γίνονται δεκτά ως έχουν κατά πλειοψηφία.

Γίνονται δεκτά τα άρθρα 9 και 38 και 104 όπως τροποποιήθηκαν από τον κύριο Υπουργό;

Τα άρθρα 9 και 38 και 104, γίνονται δεκτά όπως τροποποιήθηκαν από τον Υπουργό.

Ερωτάται η Επιτροπή, γίνεται δεκτό το ακροτελεύτιο άρθρο όπως τροποποιήθηκε; Δεκτό κατά πλειοψηφία.

Τέλος ερωτάται η Επιτροπή για το Σχέδιο Νόμου γίνεται δεκτό και στο σύνολό του; Δεκτό κατά πλειοψηφία.

Συνεπώς, το ως άνω νομοσχέδιο νόμου του Υπουργείου Εθνικής Οικονομίας και Οικονομικών, γίνεται δεκτό επί της αρχής, επί των άρθρων και στο σύνολό του όπως τροποποιήθηκε από τον Υπουργό κατά πλειοψηφία.

Κλείνοντας και εγώ με τη σειρά μου αλλά και από όλο το Προεδρείο, να εκφράσουμε τα συλλυπητήριά μας στις οικογένειες των θυμάτων από τη θεομηνία, καθώς και τη συμπαράστασή μας σε όλους τους κατοίκους που δοκιμάζονται.

Αύριο στις 10 το πρωί θα ζητηθεί το νομοσχέδιο στην Ολομέλεια.

Λύεται η συνεδρίασης. Καλό σας βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ.. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Βλάχος Γεώργιος, Χρήστος Δερμεντζόπουλος, Αθανάσιος ΖεμπίληςΤσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Χρήστος Γιαννούλης, Μαρίνα Κοντοτόλη, Χαράλαμπος (Χάρης) Μαμουλάκης, Κωνσταντίνος Μπάρκας, Παναγιού Πούλου, Αφροδίτη Κτενά, Διαμάντω Μανωλάκου, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Ελευθέριος Αυγενάκης, Κυριακή Μάλαμα, Μάριος Σαλμάς και Θεοδώρα Τζάκρη.

Τέλος και περί ώρα 18.50΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**